Summary: Liittovaltion poliisin FBI:n entinen apulaisjohtaja kertoi tv-haastattelussa, että Yhdysvaltain oikeusministeriössä harkittiin toimia presidentti Donald Trumpin erottamiseksi.

Yhdysvaltain presidentti  Donald Trump  on kommentoinut vihaisesti väitteitä, joiden mukaan oikeusministeriön virkamiehet olivat puuhanneet presidentin poistamista virastaan.
 Trump kuvaili virkamiesten toimintaa ”laittomaksi ja maanpetokselliseksi”. Presidentti katsoo lisäksi, että toiminnassa oli kyse laittomasta vallankaappausyrityksestä.
 Liittovaltion poliisin FBI:n entinen apulaisjohtaja  Andrew McCabe  vahvisti sunnuntaina CBS-kanavan haastattelussa New York Times -lehden viimevuotisen uutisen, jonka mukaan apulaisoikeusministeri  Rod Rosenstein   oli harkinnut ehdottavansa USA:n perustuslain 25. lisäyksen käyttöönottoa. 25. lisäys mahdollistaa presidentin siirtämisen syrjään, jos tämän ei katsota selviävän tehtävistään.
 Rosenstein itse on kiistänyt puhuneensa asiasta.
 Trump haukkui Twitter-ryöpytyksessään sekä McCaben että Rosensteinin. Trumpin mukaan McCabe ”erotettiin valehtelun vuoksi ja nyt hänen tarinansa ovat muuttuneet yhä mielipuolisemmiksi”.
 – Näyttää siltä kuin he (McCabe ja Rosenstein) olivat suunnitelleet erittäin laitonta toimenpidettä, mutta jäivät siitä kiinni, kirjoitti Trump.
 McCabe korosti haastattelussa lisäksi, että FBI:lla oli syy tutkia Trumpin Venäjä-yhteyksiä. Hänen mukaansa Trump esimerkiksi kieltäytyi uskomasta tiedusteluviranomaisten käsitystä Pohjois-Korean ohjusvalmiuksista. Sen sijaan Trump uskoi asiassa Venäjän johtaja  Vladimir Putinin  näkemystä, väittää McCabe.
 McCabe erotettiin vain kaksi päivää ennen kuin hän olisi jäänyt eläkkeelle. Hän aikoo julkistaa lähiaikoina paljastuskirjan.
 Aiheesta lisää:
 Trump lashes out at 'treasonous' officials after McCabe interview
 Entinen FBI-johtaja Trumpista: Rikoksia on voinut tapahtua

FBI:n entisen pomon tv-haastattelu sai Trumpin raivoamaan Twitterissä: ”Maanpetokselliset yrittivät vallankaappausta”


Summary: Jalankulkijat ovat voineet tiirailla katutason alapuolella sijaitsevaa suljettua temppelikompleksirauniota, mutta alue on ollut suljettu turisteilta.

Antiikin Rooman aikainen temppelikompleksi, jossa roomalaisvalloittaja  Julius Caesarin  väitetään joutuneen murhatuksi, avataan yleisölle.
 Nykyisin Largo Argentinana tunnettu alue sijaitsee aivan Rooman keskustassa.
 Joka päivä tuhannet ihmiset kulkevat bussilla tai raitiovaunulla juuri sen paikan yli, jossa Caesarin kerrotaan saaneen kuolettavat vammansa yli 2 000 vuotta sitten.
 Jalankulkijat ovat voineet tiirailla katutason alapuolella sijaitsevaa, muinaisista temppeliraunioista koostuvaa Largo Argentinaa, mutta alue on suljettu vierailijoilta. Sitä ovat lähinnä pitäneet kotipaikkanaan paikalliset kissayhdyskunnat ja toisinaan paikalla on nähty myös arkeologeja.
 Temppeliraunioita Largo Argentinassa Roomassa. All Over Press
 Rooman pormestari  Virginia Raggi  ilmoitti maanantaina, että Largo Argentinaan aiotaan rakentaa vuoden 2021 loppuun mennessä kävelyreittejä, joita pitkin turistit pääsevät kuljeskelemaan raunioiden keskellä.
 Raunioiden joukossa on kivinen jalusta Pompeiuksen kuuriasta eli suljetusta paikasta, jossa senaatti aikoinaan kokoontui antiikin aikana. Samaisessa paikassa senaattoreiden kerrotaan iskeneen Caesaria kuolettavasti tikareilla vuonna 44 ennen ajanlaskumme alkua.
 Kuolinpaikaksi kohtaa ei voida nimetä, sillä varmaa ei ole, kuoliko Caesar heti vai vasta myöhemmin verenhukkaan, kuten hänen ruumiinavausraportissaan – tiettävästi historian vanhimmassa – oletettiin. Se tiedetään, että ruumis vietiin näytteille Forumille, Rooman julkisen elämän keskusaukiolle, ja siellä se myös poltettiin.

Julius Caesarin väitetty murhapaikka avataan yleisölle Roomassa


Summary: Uuden Suomen mukaan SEB:n hallitus pitäisi ensimmäisen kokouksensa heti yhtiökokouksen jälkeen, ei vasta huhtikuussa.

Ruotsalainen pankkikonserni SEB kertoo  Uudelle Suomelle , että yhtiölle maaliskuussa valittava hallitus kokoontuu ensimmäisen kerran jo 26. maaliskuuta.
 Liikenne- ja viestintäministeri  Anne Berneriä  (kesk.) esitetään SEB:n hallitukseen. Tähän saakka julkisuudessa on ollut tieto, että SEB:n yhtiökokous järjestettäisiin maaliskuussa, mutta uusi hallitus kokoontuisi vasta huhtikuun lopulla.
 Huhtikuun vaalien jälkeen  Juha Sipilän  (kesk.) hallitus jatkaa toimitusministeristönä, eli huolehtii rutiiniasioista kunnes uusi hallitus on valittu.
 Oikeuskansleri  Tuomas Pöysti   arvioi aiemmin , ettei näe ongelmaa Bernerin ehdokkuudessa pankin hallitukseen.
 – Kyllä se (uusi tieto) muuttaa asetelmaa, Pöysti  sanoo nyt Uudelle Suomelle .
 – Minua konsultoitiin niin, että ensimmäinen kokous pidettäisiin 29.4. ja silloin valtioneuvoston työskentelyn luonne on erilainen. Ministerin täytyy itse arvioida sitä, minkälaisiin asioihin hän voi osallistua. Pääsääntö mitä oikeuskirjallisuus suosittaa on, että otetaan esimerkiksi lomaa tai muuta vastaavaa vapaata, niin että ei osallistuttaisi muun tehtävän hoitamiseen sinä aikana, kun on ministeri.
 Lue lisää:
 Anne Berner: "En ole jättämässä politiikkaa enkä keskustaa" – eduskuntaryhmässä kuohuu Bernerin ratkaisun jälkeen
 Berner selvitti SEB-pankin hallituspaikkaa oikeuskanslerin kanssa – Sipilä: Erityisjärjestelyistä puhutaan myöhemmin
 Anne Berner ei hae jatkokautta eduskuntaan – ehdolla SEB-pankin hallitukseen

Uusi Suomi: Bernerin pesti alkaisikin jo maaliskuussa – Oikeuskansleri: "Tämä muuttaa asetelmaa"


Summary: Alkuperäisen valokuvan ottanut suomussalmelaismies ei tiennyt kuvan päätyneen mihinkään kilpailuun.

Tästä on kyse Kuka tahansa voi ostaa kuvan kuvapankista ja osallistua sillä kilpailuun. Toisen kuvalla ei kuitenkaan voi osallistua valokuvakilpailuihin. Suomussalmelaisen miehen valokuvasta tehty postimerkki valittiin Suomen kauneimmaksi. Kuvaaja ei ollut tietoinen palkinnosta, koska hän oli ladannut sen kuvapankkiin, mistä se oli ostettu.
 Suomussalmella puhelimeen vastaa hämmästynyt mies.  Juha Härkönen  ei meinaa uskoa, että hänen ottamastaan valokuvasta tehty postimerkki on valittu Suomen kauneimmaksi.
 – Minä en oikein nyt tiedä, mitä olen voittanut. En ole kuullut koko asiasta, mutta tuntuuhan tuo hyvältä. En minä tiennyt, että tällainen äänestys on olemassa, Härkönen sanoo.
 Suomalaiset äänestivät vuoden 2018 kauneimmaksi postimerkiksi toukokuisessa ilta-auringossa Suomussalmella kuvatun erämaasillan. Kyseessä on  Klaus Welpin  suunnittelema merkki, jonka valokuvasi suomussalmelainen Juha Härkönen. Voittajapostimerkki sai yli 13 prosenttia kaikista annetuista äänistä. Ääniä kertyi yhteensä yli 30 000 kappaletta.
 Erämaasilta voitti aiemmin myös toisen palkinnon silta-aiheisten EUROPA-postimerkkien kilpailussa, jonka tuomaristo vertasi merkkiä hehkuvine väreineen impressionistiseen maalaukseen.
 – Kiertelin kuvaa ottaessa sellaista pientä metsälampea. Mielestäni siinä oli komea auringonlasku, lammen pinta oli tyyni ja sen heijastukset olivat mukavan näköiset, Härkönen kertoo.
 Kuvan pitkospuut ja sillat kiinnittävät suunnittelija Klaus Welpin huomion Vastavalo.net kuvapankissa, josta mies nappasi kuvan jatkokäsittelyyn.
 – Tällaisen postimerkin suunnitteluprosessissa etsitään sopivaa valokuvaa ideaan soveltuvaksi. Etsin niitä kuvapankeista ja pohdin menenkö itse kuvaamaan, mutta aikataulu ei sitä sallinut. Kuvapankista löytyi upea kuva, jota pystyin käyttämään.
 Vuoden 2018 postimerkkikilpailussa ei jaettu palkintoja, mutta Welp aikoo silti juhlia tunnustusta.
  Periaatteessa kuka tahansa voi voittaa vaikka postimerkkikilpailun.   Mikko Paartola
 Kuvapankkien kuvat on kaikkien käytettävissä. Vastavalo.net on Suomen suurin kuvatoimisto, joka välittää kuvia mainontaan ja erilaisiin julkaisuihin.
 Vastavalo.netin vastaava tuottaja  Mikko Paartolan  mukaan ihmiset eivät aina tajua, mistä erilaisten kilpailuiden kuvat tulevat. Kuvan suunnittelija ei ole aina itse ottanut kuvaa.
 – Kaikki kuusi postimerkkikilpailussa palkittua kuvaa ovat meiltä ja myös Maailman kaunein postimerkki -kilpailun voittaja on meidän kuvapankista. Periaatteessa kuka tahansa voi ostaa kuvia ja osallistua kilpailuihin. Valokuvakisaan ei voi osallistua, mutta tällaiseen tuotekisaan voi, kertoo Paartola.
 Kuvapankista ostettu kuva maksaa noin 50–100 euroa, ja sen jälkeen kuvaa voi käyttää haluamallaan tavalla.
 Suomussalmelaisen Juha Härkösen kuvapankkiin lataama kuva on siis kaikkien käytössä, kun siitä maksaa korvauksen. Ei siis ole ihme, että kuvan ottaja koki hämmennyksen kuullessaan postimerkkikilpailun voitosta. Hänellä oli kuitenkin tieto, että kuvaa käytetään postimerkkinä.
 – Jos kuvatoimisto myy kuvan, kuvaajat saavat osuuden myynnistä. Kun kuvaaja lataa otoksen kuvapankkiin, hän luopuu kuvan oikeuksista, sanoo Mikko Paartola.
 Millainen postimerkki säväyttää sinua? Voit keskustella aiheesta kommenttiosiossa kello 22.00 saakka.

Tässä on Suomen kaunein postimerkki – kuka tahansa voi ostaa netistä kuvan ja voittaa palkintoja


Summary: Los Angelesista San Franciscoon kulkeva pikajunayhteys on Yhdysvaltain suurin rakenteilla oleva liikennehanke.

Presidentti  Donald Trumpin  hallinto on ilmoittanut vetävänsä tukensa Kaliforniaan rakenteilla olevalta pikajunaverkolta.
 Valkoisen talon ilmoitus tuli päivä sen jälkeen kun  Kalifornia yhdessä 15 muun Yhdysvaltain osavaltion kanssa haastoi  presidentti Trumpin oikeuteen kansallisen hätätilan julistamisesta.
 New York Times -sanomalehden mukaan liittovaltio haluaa periä Kalifornialta takaisin hankkeeseen käyttämänsä 2,5 miljardin dollarin (2,2 miljardia euroa) tuen.
 Lisäksi Trumpin hallinto on perunut hankkeelle myönnetyn 929 miljoonan dollarin (820 miljoonaa euroa) tuen.
 Trumpin mukaan hankkeen kustannukset ovat liian suuret. Trump myös muistutti Twitter-kirjoituksessaan, että hänen kaavailemansa rajamuuri Meksikon ja Yhdysvaltain rajalle olisi huomattavasti edullisempi hanke.
 Kalifornian kuvernööri  Gavin Newsom  syytti Trumpia kostotoimista.
 – Tämä on selvä poliittinen kostotoimi presidentti Trumpilta, emmekä aio istua toimettomina sen suhteen. Tämä on Kalifornian rahaa, ja aiomme taistella sen puolesta, Newsom sanoi.
 Kalifornian ja Trumpin välinen kiista on jatkunut pitkään
 Kalifornia on haastanut Trumpin hallinnon oikeuteen myös ennen hätätilan julistamista; jopa 46 kertaa.
 Yhdysvalloissa osavaltiot voivat haastaa liittovaltion hallinnon oikeuteen, mikäli se epäilee tämän toimia perustuslain vastaisiksi.
 Kalifornia on haastanut Trumpin oikeuteen muun muassa maankäytöstä, siirtolaisten suojelusta, sekä paperittomien maahanmuuttajien karkottamisesta maasta.
 Los Angelesissa oli 27. lokakuuta lähellä kaupungintaloa mielenosoitus, jossa nähtiin joukko vauva-Trumpin näköisiä jätti-ilmapalloja. Mark Ralston / AFP
 Myöskään kiista pikajunayhteydestä Los Angelesin ja San Franciscon välillä ei ole uusi. Trump on syyttänyt Kaliforniaa aikaisemminkin hankkeen tähtitieteellisistä kustannuksista.
 Kalifornian viranomaisten mukaan ratahankkeen kustannukset saattavat nousta yli 100 miljardiin dollariin (yli 88 miljardia euroa). Se on kallein rakenteilla oleva liikennehanke Yhdysvalloissa.
 Mike Nelson / EPA
 Pikajunayhteys lyhentäisi matkan Los Angelesista San Franciscoon 2 tuntiin ja 40 minuuttiin
 Pikajunayhteyttä Los Angelesin ja San Franciscon välillä alettiin rakentaa vuonna 2015. Rakennushanke hyväksyttiin jo vuonna 2008.
 Nopeamman rataverkon myötä junamatka Los Angelesin ja San Franciscon välillä lyhenisi nykyisestä reilusta 10 tunnista 2 tuntiin ja 40 minuuttiin.
 Sen on arvioitu luovan satojatuhansia uusia työpaikkoja ja vähentävän yksityisautoilua tuntuvasti.
 Junat kulkisivat rataosuudella paikka paikoin jopa 350 km/h nopeudella.
 Pikajunahankkeen hallituksen puheenjohtaja  Dan Richard  erosi tehtävästään eilen tiistaina. Myös hän arvosteli Trumpin päätöstä vetää hankkeelta rahoitus.
 – Tämä päätös uhkaa tuhansien hankkeen parissa jo työskentelevien ihmisten työpaikkoja, hän sanoi New York Times sanomalehdelle.
 Lue myös:
 Trumpin julistamasta hätätilasta kimurantti oikeuskiista – Yhdysvalloissa on jo voimassa 31 kansallista hätätilaa
 Kaliforniaan vain päästöttömiä linja-autoja vuodesta 2029 alkaen
 Kalifornialaistuomari kapinoi Trumpin siirtolaispolitiikkaa vastaan – määräsi aikarajan lasten ja vanhempien erossaololle

Trumpin hallinto aikoo vetää tuen Kalifornian rataverkolle osavaltion haastettua Trumpin oikeuteen – Kuvernööri: "Kyse on kostosta"


Summary: Suosituimmat tubettajat tietävät, että heidän yleisöissään on paljon lapsia. Herbalisti eli Juuso Karikuusi kertoo, että lapset tulevat tarjoamaan heille rahaa myös fanitapaamisissa.

Ylen juttu  tubettajien ja pelistriimaajien lapsiin kohdistuvista rahapyynnöistä on herättänyt runsaasti keskustelua vanhempien, pelistriimaajien ja tubettajien keskuudessa.
 Jutussa kerrottiin, kuinka osa rahalahjoituksia vastaanottavista pelistriimaajista ja tubettajista käyttää hyväkseen asemaansa lapsen fanituksen kohteena.
 Aika moni, joka näin toimii, on hyvin nuori.  Herbalisti
 Ammatikseen tubettava ja myös suoratoistopalvelu Twitchissä pitkään livestriimannut  Herbalisti  eli  Juuso Karikuusi , 25, kertoo, ettei ilmiö ole suuri eikä sitä tapahdu ammattilaisten keskuudessa.
 – Aika moni, joka näin toimii, on hyvin nuori. Omista tubettajakollegoistani hyvin harva edes livestriimaa itse. Uskon, että lahjoitukset ovat suurempi ongelma Twitchin puolella kuin Youtubessa. Se on harmillista, sillä jos joku viilaa linssiin ja toimii väärin, se leimaa koko alan, Herbalisti sanoo.
 Herbalistin mukaan Twitch ja Youtuben sisällöt on tarkoitettu yli 13-vuotiaille, mutta sisällöntuottajan on mahdotonta tietää tarkkaan, minkäikäistä porukkaa hänen katsojansa ovat.
 – Omat tilastoni kertovat, että 41 prosenttia katsojista on 18–24-vuotiaita. Voin sanoa, että se ei ole niin. Kun lapsi saa ekan android-puhelimensa, hänen pitää valehdella ikänsä että pääsee äppeihin käsiksi. Täysi-ikäisiäkin on, mutta meillä on myös valtavan suuret lapsiyleisöt.
 Jopa 20 euron summia
 Lapset myös mielellään antavat idoleilleen rahaa. Herbalisti kertoo kohdanneensa fanitapaamisessa viime viikonloppuna pojan, joka halusi välttämättä antaa hänelle ja toiselle tubettajalle viiden euron setelin.
 – Hän työnsi setelin meille väkisin. Juoksimme perään antamaan sen takaisin. Itse en lähtökohtaisesti ota rahaa lapselta. Jos joku laittaa Super Chatissa minulle viestin ja rahaa tulemaan, pyrin aina varmistamaan ettei se tule lapsen vanhemman kortilta ilman lupaa.
 Suomen suosituimpiin tubettajiin lukeutuva  Roni Back  eli  Roni Bäck  on käsitellyt Ylen uutista  omalla kanavallaan . Hän kertoo samanlaisista kokemuksista kuin Herbalisti. Siksi hän ei livestriimaa eikä ole laittanut kanavalleen sponsorointinäppäintä.
 Roni Bäck. Yle
 Nuoret ovat fanitapaamisissa tarjonneet hänelle jopa 20 euron summia sitä vastaan, että hän mainitsee nuoren nimen kanavallaan.
 – Olen aika varma, että ne eivät ole heidän omia rahojaan vaan vanhempien rahoja. Siksi en ota niitä enkä halua heidän käyttävän rahojaan minuun. Sanon heille, että menkää ostamaan karkkia tai jotain, Roni Back kertoo videollaan.
 Ei lahjoitus vaan palvelun osto
 Super Chat on toiminto, jonka avulla fanit ja sisällöntuottajat voivat pitää livechatissa yhteyttä keskenään. Youtubessa se on ollut käytössä pari vuotta. Raha liikkuu Google-tiliin yhdistetyn pankkikortin tai Google Play -lahjakortin kautta.
 Super Chatin logiikka toimii niin, että mitä enemmän maksat, sitä pidempään nimesi pysyy ruudussa. Eurolla saa nimensä näkyviin ja kahdella eurolla voi laittaa viestin, joka pysyy ruudussa näkyvillä tietyn ajan.
 Toinen tapa antaa rahaa tubettajalle on liittyä kuukausiohjelmaan. Viiden euron kuukausimaksua vastaan saa käyttöönsä tunnuksen ja erilaisia hymiöitä.
 Herbalistin mukaan kyse ei ole lahjoituksista vaan palvelujen ostamisesta.
 – Koen, että katsoja saa siitä jotain myös itselleen. Pidin viime vuonna 24 tunnin livestriimin putkeen. Se on katsojalle ilmaista sisältöä, mutta vaatii minulta 24 tunnin liven lisäksi suunnittelua, ilmoitusvideot ja tekniikkatuotannon.
 Vastuu kasvaa suosion mukana
 Ammattilaisten tulot koostuvat pääosin mainostuloista, yhteistyösopimuksista ja esimerkiksi live-esiintymisistä. Herbalisti kertoo saavansa katsojilta vain murto-osan tuloistaan. Youtube ja verottaja ottavat niistä oman osuutensa.
 Nuorilla aloittelijoilla tilanne on erilainen, sillä heidän tulonsa saattavat koostua pelkästään rahalahjoituksista eli donateista. Käytännössä yksittäiset summat Super Chatin kautta ovat Herbalistin mukaan parin euron luokkaa.
 – On tosi vaikea arvioida, kuinka paljon aloittelija saa katsojilta rahaa vuodessa. Kymppejä tai korkeintaan satoja euroja. Pienistä taskurahoista puhutaan.
 Tubettajat Mansikkka ja Herbalisti. Jaana Polamo / Yle
 Ne ovat kuitenkin ansiotuloa, josta pitäisi maksaa veroa. Herbalistin mukaan alan nuorimmat tulokkaat tuntevat lainsäädännön huonosti. Jotkut eivät noudata sääntöjä, koska tietävät etteivät jää kiinni.
 – Siitä voi tulla nuorelle sama fiilis kuin näpistämisestä. Tuntuu, että moraali ja vastuu kasvavat samassa suhteessa kuin seuraajien määrä. Siellä on tietyllä tavalla esikuva halusi tai ei. Silloin pitää ottaa vastuu omasta tekemisestä.
 Pokemon-fani
 Tubettajien mielestä myös vanhempien olisi hyvä pitää itsensä kartalla lapsensa tekemisistä netissä. Herbalisti neuvoo, ettei vanhempien kannata laittaa lapsen puhelimeen korttitietojaan, jos he eivät ole täysin varmoja siitä mihin lapsi rahaa laittaa.
 – Jos olisin itse voinut pikkupoikana laittaa Pokemonin Ash Ketchumille viestiä ja se olisi vastannut viestiin, olisin varmasti tehnyt sitä niin pitkään että puhelimen saldorajat paukkuvat.
 Roni Back on samaa mieltä.
 – Jos pankkikortti on yhdistetty lapsen Google-tiliin, se ei voi päättyä hyvin. Samaan aikaan vastuu on myös tubettajilla. Älkää pyytäkö lapsilta rahaa.

Julkkistubettajat sanoutuvat jyrkästi irti lapsiin kohdistuvasta rahankerjuusta: "En ota lapsilta rahaa"


Summary: Kahden laman kasvatit ovat nyt aikuistuneet. Miten miesten tyytyväisyys elämään on muuttuneet aikuistuessa? Tapahtuiko kolmenkympin kohdalla käännekohta?

Teemme A-studioon juttua 30–44-vuotiaiden miesten elämästä. Haluaisimme kuulla sinun kokemuksiasi.
 Oletko tällä hetkellä tyytyväinen elämääsi? Muuttuiko elämäsi jollain tapaa 30 ikävuoden jälkeen, olitko nuorempana onnellisempi? Millaista elämäsi on? Millaisia haaveita ja pelkoja sinulla on?
 Lähetä vastauksesi alla olevalla lomakkeella. Lomake on suojattu ja tiedot tulevat vain toimituksen käyttöön juttua varten.
 Voit laittaa myös suoraan sähköpostia osoitteeseen  johanna.mattinen@yle.fi

Oletko 30–44-vuotias mies? Ja tyytymätön elämääsi? Et ole yksin – kerro kokemuksistasi, teemme juttua


Summary: Ruotsissa epäillään Swedbankin syyllistyneen suuren luokan rahanpesuun Baltiassa.

Ruotsissa on noussut  ykkösuutiseksi  epäily siitä, että Swedbank on mahdollisesti ollut osallisena useita vuosia järjestelmällisessä rahanpesussa.
 Ruotsin valtiollinen televisioyhtiö SVT kertoo saaneensa käsiinsä salaisia asiakirjoja, joiden mukaan Swedbankin ja rahanpesusta jo aiemmin epäillyn Danske Bankin välillä olisi kulkenut noin 3,8 miljardin euron arvosta epäilyttäviä tilisiirtoja.
 Swedbankia koskevasta epäilystä ei ole vielä tehty yhteistyöpyyntöä Suomen keskusrikospoliisille, mutta tapauksessa on sellaisia piirteitä, että näin voi vielä tapahtua.
 – Vaikuttaa siltä, että tässä tapauksessa on sellaisia asioita, jotka saattavat kytkeytyä aiempiin epäilyihin ja ilmoituksiin. On mahdollista, että tämäkin voi vielä päätyä meidän selviteltäväksemme, jos Ruotsista sellainen pyyntö tehdään, keskusrikospoliisin rahanpesuyksikön päällikkö  Pekka Vasara  kertoo Ylelle.
 – Esimerkiksi Danske Bankin liittyvä epäily on kuin likainen öljyläikkä, joka näyttää leviävän joka suuntaan. Jonnekin niiden Danskesta lähteneiden rahojen on täytynyt mennä ja ketjussa voi olla useita pankkeja, Vasara jatkaa.
 Myöskään Suomen Finanssivalvonta ei ole saanut Ruotsista pyyntöä yhteistyöstä Swedbank-uutiseen liittyen. Fiva ei ryhdy ennakoimaan, että sellainen olisi odotettavissa.
 – Tässä näyttää olevan kyse samantyyppisestä asiasta kuin aiemmissakin epäilyissä eli pohjimmiltaan on kyse pankin kyvystä tuntea asiakkaansa. Kuinka hyvin pankki tuntee asiakkaan liiketoiminnan tarkoituksen ja siihen liittyvät maksuliikennetapahtumat, Finanssivalvonnan toimistopäällikkö  Markku Koponen  sanoo.
 Swedbankillla on Suomessa pieni sivuliike yritysasiakkaita varten.
 Lue myös:
 Olematonta liiketoimintaa, pimitettyjä omistajia – SVT:n mukaan Swedbank ei piitannut ilmiselvistä rahanpesun tunnusmerkeistä
 SVT: Swedbankia on saatettu käyttää järjestelmälliseen rahanpesuun lähes kymmenen vuoden ajan

KRP: Ruotsin Swedbankin rahanpesuepäily päätynee myös meidän pöydällemme selviteltäväksi


Summary: Suomen suurin akvaarioallas Maretariumissa Kotkassa saadaan käyttöön arviolta kuukauden kuluessa.

Akvaariotalo Maretariumin suuren kala-altaan vuotokohta on löydetty Kotkassa. Itämeren kaloja esittelevän altaan seinästä on löytynyt minimaalisen pieni reikä.
 – Ei sitä silmällä erottanut, toimitusjohtaja  Sari Saukkonen  kertoo.
 Brittiläiset akvaariourakoitsijat saapuivat Kotkaan sunnuntaina ja tutkivat altaan. Reikä löytyi puhaltamalla paineilmaa altaan rakenteisiin. Reikä oli altaan lasikuituvuorauksessa, noin kahden metrin päässä siitä kohdasta, jossa vuoto havaittiin.
 – Emme tiedä, miten reikä on syntynyt, Saukkonen sanoo.
 Seuraavaksi reikä paikataan. Lisäksi altaan silikonitiivisteitä uusitaan. Saukkosen mukaan altaan parissa kuluu vielä noin kolmesta neljään viikkoa, ennen kuin se saadaan jälleen osaksi näyttelyä. Altaan pitää paikkaustöiden jäljiltä kuivua. Lisäksi sen pohjalle pitää esimerkiksi ajaa sieltä poistetut sorat.
 Itämeri-allas on Suomen suurin akvaarioallas – tuplasti isompi kuin Helsingin Sealifen valtameriallas. Itämeri-altaaseen mahtuu 500 000 litraa vettä. Remontin jäljiltä altaaseen on rakennettu vanhan hylyn keula.
 Akvaaritalo Maretarium Kotkassa avattiin pitkittyneen remontin jäljiltä helmikuun puolivälissä. Toistaiseksi vieraat voivat vielä seurata korjaustöiden etenemistä Itämeri-altaan lasin takaa. Miina Sillanpää / Yle
 Itämeri-altaan vuoto havaittiin noin kaksi kuukautta sitten, joulun alla.
 Akvaariotalossa oli tehty remonttia marraskuun alusta asti. Itämeri-allas on muun muassa sisustettu uudelleen. Lisäksi taloon on rakennettu muita, kokonaan uusia altaita ja sisäänkäynti on suunniteltu uusiksi.
 Vuoto havaittiin, kun allasta ryhdyttiin remontin jälkeen täyttämään.
 Brittiläisen ATL:n työmiehet kävivät Kotkassa tutkimassa ja korjaamassa allasta jo tammikuun alussa. Kun altaaseen ryhdyttiin toistamiseen laskemaan vettä, paljastui että se vuotaa edelleen.
 Ongelman ratkaiseminen venyi, koska ATL:n työntekijät ovat olleet sidottuna muille akvaariotyömaille muun muassa Islannissa, Ranskassa, Englannissa ja Yhdysvalloissa.
 Nieriöitä varten Maretariumiin rakennettiin kokonaan uusi allas. Altaassa on kaksi kupolia, joiden kautta kaloja voi seurata. Miina Sillanpää / Yle
 Lipputulot sivu suun
 Itämeri-altaan ongelmien vuoksi akvaariotaloa ei päästy avamaan yleisölle suunnitellusti vuodenvaihteen jälkeen. Talo aukesi viime lauantaina, puolitoista kuukautta aiottua myöhemmin.
 – Kuten ajattelinkin, uusi nieriäallas ja sen kaksi kupolia ovat olleet kovin suositut, Saukkonen kertoo nyt.
 Kömpimällä kupoleihin altaan alle, nieriöitä voi seurata myös alapuolelta.
 Koska Maretariumin ylpeys, valtava Itämeri-allas, on ollut tyhjä, on akvaariotalon pääsyliput on myyty puoleen hintaan.
 Ylimääräisten korjaustöiden kulut maksaa allasurakoitsija, mutta Maretariumille tulee takkiin muun muassa menetetyistä pääsymaksutuloista.
 – Olemme menettäneet pääsylippu- ja opastustuloja sekä myymälän tuottoja. Nettona tammikuun osalta se on noin 20 000 euroa. Sitä yritetään loppuvuoden aikana kiriä kiinni, toimitusjohtaja Sari Saukkonen sanoo.
 Samaan aikaan vuokra- ja käyttökulut ovat juosseet.
 Osa Itämeri-altaassa normaalisti uiskentelevista kaloista on toistaiseksi esillä muissa altaissa. Miina Sillanpää / Yle

Millien kokoinen reikä löytyi vihdoin – pilasi koko akvaariotalon alkuvuoden


Summary: UBS on pariisilaisen tuomioistuimen mukaan auttanut ranskalaisia asiakkaitaan kiertämään veroja yli 10 miljardin euron edestä.

Pariisilainen tuomioistuin on tuominnut sveitsiläisen UBS-pankin 3,7 miljardin euron sakkoihin veronkierrosta.
 UBS on sen mukaan auttanut ranskalaisia asiakkaitaan kiertämään veroja yli 10 miljardin edestä tallentamalla varojaan salaisille tileille Sveitsissä.
 Syyttäjän mukaan UBS:n pankkiirit järjestivät Ranskassa asiakastilaisuuksia, joissa varakkaita ranskalaisia asiakkaita suostuteltiin piilottamaan varallisuuttaan Sveitsiin.
 Tutkimukset UBS-pankin väärinkäytöksestä ovat jatkuneet 7 vuotta. Monet pankin entisistä työntekijöistä ovat tulleet julkisuuteen ja kertoneet pankin väärinkäytöksistä.
 Ranskan kansallisen finanssisyyttäjän mukaan UBS:n johto oli tietoinen siitä, että pankki rikkoi Ranskan lakeja.
 UBS on kiistänyt väärinkäytökset ja sanonut toimineensa Sveitsin lain mukaisesti.
 Pankkia vastaan on nostettu vastaavia syytteitä myös Yhdysvalloissa.
 Sakot ovat Ranskan historian suurimmat veronkieronkierrosta annetut sakot.

Sveitsiläispankki UBS sai miljardien sakot veronkierrosta


Summary: Vihriälä on toiminut useissa keskeisissä talouspolitiikan tehtävissä muun muassa EU:n komission varapuheenjohtaja Olli Rehnin neuvonantajana.

European Commissioner for Economic and Monetary Affairs and the Euro

Elinkeinoelämän tutkimuslaitos Etlan johtajan paikan jättävä  Vesa Vihriälä  on nimitetty taloustieteen työelämäprofessoriksi Helsingin yliopistoon. Vihriälä aloittaa tehtävässä heinäkuun alussa.
 Vihriälä ryhtyy opettamaan Helsinki Graduate School of Economics -yksikössä, joka on Aalto-yliopiston, Helsingin yliopiston ja ruotsinkielisen kauppakorkeakoulu Hankenin yhteinen yksikkö.
 Vihriälä on toiminut useissa keskeisissä talouspolitiikan tehtävissä muun muassa EU:n komission varapuheenjohtaja  Olli Rehnin  neuvonantajana ja talousasioiden alivaltiosihteerinä valtioneuvoston kansliassa. Hän on toiminut Etlan ja Elinkeinoelämän valtuuskunnan Evan toimitusjohtajana vuodesta 2012. Hän jättää tämän tehtävän maaliskuussa.
 Elinkeinoelämän tutkimuslaitoksen seuraavaksi  toimitusjohtavaksi  nimitettiin Nordean pääekonomisti  Aki Kangasharju .

Vesa Vihriälä siirtyy työelämäprofessoriksi Helsingin yliopistoon


Summary: "Huomenna huutoa saavat sekä Sipilä että Berner", kansanedustaja arvioi Ylelle.

Huomenna torstaina keskustan eduskuntaryhmän kokouksessa käytäneen kipakkaa keskustelua.
 Yle jututti tänään keskiviikkona useita keskustalaisia kansanedustajia eduskunnassa liikenne- ja viestintäministeri  Anne Bernerin  (kesk.)  ehdokkuudesta SEB-pankin hallitukseen . Harva suostui puhumaan nimellään.
 – Huomenna huutoa saavat varmasti sekä (pääministeri  Juha )  Sipilä  että Berner tasapuolisesti, povaa keskustaedustaja nimettömänä Ylelle, vaikkakin naureskellen.
 Eniten kansanedustajia harmittaa menettelytapa. Tieto siitä, että Berner on nousemassa ruotsalaisen pörssiyhtiön hallitukseen tuli ryhmälle täytenä yllätyksenä.
 Asiasta harmistui myös keskustan varapuheenjohtaja  Katri Kulmuni .
 – On hienoa, että suomalaiset pärjäävät maailmalla. Mutta olisi ollut hienoa tietää tästä etukäteen. Se olisi varmasti helpottanut tulistumista. Nyt tulee paljon kysymyksiä, joihin olisi voitu katsoa vastaukset valmiiksi, hän sanoo.
 Ryhmässä moni odottaa Berneriltä myös poliittisen vastuun kantoa, toisin sanoen asettumista ehdolle EU-vaaleissa.
 – Toivon, että Anne asettuu kansanvallan palvelukseen EU-vaaleissa, Kulmunikin sanoo.
 "En ole jättämässä politiikkaa enkä keskustaa"
 Berner sanoo ymmärtävänsä, että asia herättää keskustelua myös oman puolueen eduskuntaryhmässä.
 – Olen siihen (keskusteluun) varsin tottunut. En ole jättämässä politiikkaa enkä keskustaa, ja toivon, että voimme jatkaa yhteistyötä.
 Aikooko Berner asettua ehdolle eurovaaleissa?
 – Palataan näihin kysymyksiin myöhemmin, mutta olen edelleen täällä olemassa.
 Berner vakuuttaa, että hän vie loppuun vielä oman ministerikautensa tärkeitä hankkeita hallituksen työskentelyssä.
 – On tarkoitus, että vien tätä omaa tehtävääni eteenpäin ja toimin tässä niin kuin pääministerin kanssa sovitaan, hän sanoo.
 Berner ei usko, että esteellisyysongelmaa ehtii lyhyessä ajassa muodostua.
 – Meillä ei ole enää hallituksen esityksiä tulossa, enkä siis ole valtioneuvostossa päättämässä tämän tyyppisistä (rahoitusmarkkinoista) asioista.
 Berner ei kommentoi, milloin hänen ehdokkuus SEB:n hallituksessa tuli ensi kertaa pohdittavaksi. Prosessi on kuitenkin ollut nopea.
 – Aika oli hyvin lyhyt. Viestitin aiheesta heti pääministerille, kun sain tiedon.
 Lisää aiheesta:
 Berner selvitti SEB-pankin hallituspaikkaa oikeuskanslerin kanssa – Sipilä: Erityisjärjestelyistä puhutaan myöhemmin
 Anne Berner ei hae jatkokautta eduskuntaan – ehdolla SEB-pankin hallitukseen

Keskustan eduskuntaryhmässä kuohuu Bernerin ratkaisun jälkeen – Berner: "Ymmärrän, että keskustelua syntyy"


Summary: Satakunnan sairaanhoitopiiri joutuu hakemaan sosiaali- ja terveysministeriöltä erityislupaa hankkeelleen.

Tästä on kyse Satakunnan uusi psykiatrian erikoissairaala aiotaan rakentaa Porin Tiilimäelle. Rakentamiskustannukset ovat arvion mukaan lähes 51 miljoonaa euroa. Hankkeelle tarvitaan vielä sosiaali- ja terveysministeriön lupa.
 Porin Tiilimäelle suunniteltu uusi Satakunnan psykiatrisen erikoissairaanhoidon sairaala maksaa arvion mukaan lähes 51 miljoonaa euroa.
 Uuden Satapsykiatria-sairaalan on tarkoitus korvata Harjavallan sairaala. Sinne keskitetään merkittävä osa maakunnan psykiatrisesta erikoissairaanhoidosta vuoden 2021 lopussa. Rakennukseen tulee myös sairaalakoulu.
 Alun perin  siirto Poriin oli tarkoitus tehdä jo vuonna 2018, mutta sote-uudistuksen lykkääntyminen muutti suunnitelmia.
 Lupa valtiolta
 Sairaalan rakentamiskustannukset ovat niin suuret, että koko hankkeen aloittamiselle tarvitaan poikkeuslupa sosiaali- ja terveysministeriöltä.
 Sote-uudistuksen takia valtio on rajoittanut sairaanhoitopiirien oikeutta uusiin isoihin rakennusinvestointeihin. Käytännössä lupia on  kuitenkin myönnetty  varsin avokätisesti.
 Uuden sairaalan valmistumisen jälkeen Satakunnan sairaanhoitopiiri  haluaa päästä eroon  Harjavallan sairaalasta. Harjavallassa on hoidettu mielenterveyspotilaita yli vuosisadan ajan.
 Aiheesta voi keskustella 20.2. klo 22 saakka.

Satakunnan uusi psykiatrinen sairaala maksaa 51 miljoonaa euroa


Summary: SVT:n mukaan Swedbankin kautta kulki myös Magnitski-skandaalissa huijattua venäläisrahaa.

Ruotsin televisio SVT  on saanut haltuunsa dokumentteja, jotka koskevat rahaliikennettä Ruotsin suurimpiin kuuluvan pankin, Swedbankin ja tanskalaisen, rahanpesuskandaaliin yhdistetyn Danske Bankin välillä.
 SVT:n haltuunsa saamat dokumentit koskevat ajanjaksoa 2007 - 2015.
 Dokumenteista ilmenee, että 50 Swedbankin Baltian maiden toimipisteiden asiakasta on liikuttanut yhteensä noin 40 miljardia kruunua, eli neljä miljardia euroa rahaa pankkien välillä.
 Kyseisten asiakkaiden toiminnassa on selviä viitteitä rahanpesuun, mutta Swedbank on jättänyt asian tutkimatta, SVT kertoo.
 Asiakkaiden joukossa on yhtiöitä, joilla ei ole ollut minkäänlaista toimintaa, yhtiöiden omistajien henkilöllisyys on salattu tai yhtiöiden edustaja vaikuttaisi bulvaanilta.
 SVT:n tekemässä selvityksessä löydettiin yli tuhat Swedbankin korkean riskin maissa toimivaa yritysasiakasta, jotka olivat tuttuja jo Danske Bankin skandaalista.
 Kyseiset asiakkaat olivat muun muassa lähettäneet väärennettyjä tilinpäätöksiä ja liikutelleet miljoonien eurojen rahasummia, vaikka yritysrekistereissä ne oli merkitty "lepääviksi".
 Eniten epäilyttäviä asiakkaita oli Brittiläisillä Neitsytsaarilla, joka on tunnettu veroparatiisi.
 Swedbank kiisti yhteyden syksyllä
 Danske Bankin toiminnasta paljastui viime syksynä skandaali. Ulkopuolisessa selvityksessä tuli ilmi, että Danske Bankin virolaisella tytäryhtiöllä on ollut ainakin 6 200 asiakasta, joita kaikkia voidaaan epäillä rahanpesusta.
 Danske Bankin kautta on voitu siirtää jopa 200 miljardia euroa laittomasti ansaittua rahaa. Kyseessä on saattanut olla maailman suurin rahanpesurikos.
 Tapauksen tultua julki Swedbankin toimitusjohtaja  Birgitte Bonnesen  sanoi SVT:n haastattelussa, ettei rahanpesusta epäiltyjen Danske Bankin asiakkaiden joukossa ollut sellaisia, joilla oli asiakassuhde Swedbankin kanssa.
 Bonnesen täsmensi vielä, "ettei ainakaan sellaisia asiakkaita, joilla ei ollut maassa liiketoimintaa".
 Syksyllä myöskään Ruotsin finanssitarkastus ei löytänyt huomautettavaa Swedbankin toiminnasta.
 Magnitski-tapauksen yhteys
 SVT:n mukaan  Swedbankin kautta on siirretty myös 150 miljoonaa kruunua eli 15 miljoonaa euroa Venäjän valtiolta kavallettuja verovaroja.
 Rahat olivat peräisin yhdysvaltalaisen liikemiehen Bill Browderin Hermitage-investointirahastolta, joka oli maksanut liikevoittoveroja. Rahat maksettiin veronpalautuksina väärille tahoille.
 Juttua tutki venäläinen tilintarkastaja  Sergei Magnitski . Sen sijaan, että epäillyt olisi otettu kiinni, vankilaan päätyi Magnitski, joka löydettiin myöhemmin sellistä kuolleena.
 Magnitski-tapaus sai paljon huomiota länsimaissa ja esimerkiksi Yhdysvallat on sen takia asettanut pakotteita eräitä venäläisiä henkilöitä kohtaan.
 Swedbankin toimitusjohtaja Bonnesen ei ole kommentoinut SVT:n uutista.
 SVT:n Uppdrag gransking -ohjelma esitetään tänään keskiviikkoiltana.
 Lue lisää :
 Nordean pääjohtaja kommentoi rahanpesuvyyhteä ensimmäistä kertaa: "Haaste on aliarvioitu" – kokosimme kohun käänteet
 Vuosien tutkinnan masinoinut suursijoittaja Bill Browder: Nokia sai Suomen Nordeaan lähes sata miljoonaa dollaria kyseenalaisilta tileiltä   Venäjä nosti uusia syytteitä Bill Browderia vastaan ja vaatii sijoittajan luovuttamista
 Nordeaa rahanpesusta syyttävä Browder Ylen haastattelussa: Nordea oli mukana rahanpesussa ja viranomaiset nukkuivat
 Danske Bankin selvitys: Rahanpesuongelma perittiin suomalaiselta Sampo-konsernilta
 Tanskassa aloitettiin rikostutkinta Danske Bankin rahanpesuepäilyistä
 SVT: Swedbankia on saatettu käyttää järjestelmälliseen rahanpesuun lähes kymmenen vuoden ajan

Olematonta liiketoimintaa, pimitettyjä omistajia – SVT:n mukaan Swedbank ei piitannut ilmiselvistä rahanpesun tunnusmerkeistä


Summary: Väitetty rahanpesu Suomen Nordean tileillä voi olla rikosoikeudellisesti osin vanhentunut.

Finanssivalvonnan operatiiviset riskit -osaston toimistopäällikkö Markku Koponen STT:lle, että väitetty rahanpesu Suomen Nordean tileillä voi olla rikosoikeudellisesti osin vanhentunut.
 Koposen mukaan seassa on myös tilitapahtumia, joiden rikosoikeudellinen tutkinta ei kaadu ainakaan rahanpesurikosten vanhentumisaikaan.
 Hermitage Capital Management -rahaston perustaja, suursijoittaja Bill Browder teki tutkintapyynnön epäilyttävistä tilisiirroista Nordean tileillä Suomen, Ruotsin, Tanskan ja Norjan viranomaisille.
 Keskusrikospoliisi, Finanssivalvonta ja syyttäjälaitos selvittävät, onko Browderin tutkintapyynnön perusteella aihetta epäillä rikosta. Tiistaina Finanssivalvonta sai valmiiksi oman selvityksensä ja luovutti tulokset keskusrikospoliisille.
 Nordea-tutkinta kuivui kasaan Ruotsissa – yksi syy oli vanheneminen
 Vanheneminen on ollut osasyynä jo yhden Nordeaa koskevan tutkintahaaran kaatumiseen. Suursijoittaja Bill Browderin mukaan rahaa olisi pesty myös Ruotsin Nordean tilien kautta.
 Joulukuussa Ruotsin talousrikosten tutkintaan erikoistunut syyttäjäviranomainen Ekobrottsmyndigheten tiedotti, että Ruotsin osuus Browderin ilmoituksen perusteella tutkituista rahansiirroista oli pieni.
 Lisäksi siirrot oli viranomaisen mukaan yhtä lukuun ottamatta tehty ennen vuotta 2008. Näin ollen rikokset olisivat olleet jo pääosin vanhentuneita. Yhden vuonna 2014 tehdyn rahansiirron osalta viranomainen taas ei löytänyt syytä, jonka perusteella joku Nordeassa olisi syyllistynyt rikokseen.
 Näin ollen Ruotsissa esitutkintaa Nordean toiminnasta ei aloitettu.
 Lue myös:
 Bloomberg: Finanssivalvonta sai Nordean rahanpesuepäilyjä koskevan tutkinnan päätökseen
 Nordeaa rahanpesusta syyttävä Browder Ylen haastattelussa: Nordea oli mukana rahanpesussa ja viranomaiset nukkuivat

Fiva: Osa Suomen Nordeaan kohdistuneista rahanpesuväitteistä voi olla vanhentuneita


Summary: Iranin ja Yhdysvaltain välit ovat kiristyneet äärimmilleen.

Iranin presidentti  Hassan Rouhani  kommentoi jännittynyttä tilannetta Iranin ja Yhdysvaltain välillä valtiollisen tv-kanavan IRIB:n haastattelussa.
 Rouhanin mielestä suhteet tuskin koskaan ovat olleet niin huonot kuin nyt.
 – Kiista Iranin ja Yhdysvaltain välillä on huipussaan. Yhdysvallat on koonnut kaikki voimansa meitä vastaan.
 Rouhani moitti Yhdysvaltoja lisäksi sen asettamista pakotteista rinnastamalla ne terrorismiin.
 – Yhdysvaltain yritys painostaa yrityksiä ja pankkeja lopettamaan yhteistyö Iranin kanssa on sataprosenttisesti terroristinen teko, Rouhani jyrähti.
 Yhdysvaltain voimakkaaseen arvosteluun yhtyi myös maan ulkoministeri  Mohammad Javad Zarif .
 Hänen mukaansa Yhdysvallat toimii tekopyhästi yrittämällä tuhota Iranin ydinohjelman ja samaan aikaan myydä ydinosaamista Saudi-Arabiaan, jota Iran pitää yhtenä vihollisenaan.
 Yhdysvallat vetäytyi Iranin kanssa solmitusta ydinsopimuksesta ja on viime aikoina vedonnut eurooppalaisiin liittolaisiinsa, jotta nämä toimisivat samoin.
 Toistaiseksi vain Ranska on ollut valmis asettamaan pakotteita Irania vastaan, jos edistystä ei tapahdu koskien Iranin ballististen ohjusten kehitysohjelmaa.
 Iran on todennut ohjusohjelman olevan puhtaasti puolustautumista varten.

Iranin presidentti avautui väleistä Yhdysvaltoihin: "Jännitteet huipussaan, ovat koonneet kaikki voimansa meitä vastaan"


Ministerit, ministeriöt ja valtioneuvosto

Britanniassa pääministeri  Theresa Mayn  konservatiivipuolue on menettänyt kolme parlamenttiedustajaa, kertovat brittimediat.
 BBC:n mukaan edustajat jättivät konservatiivipuolueen, koska se on heidän mielestään siirtynyt poliittisesti liikaa oikealle.
 Anna Soubry ,  Sarah Wollaston  ja  Heidi Allen  aikovat liittyä itsenäiseen parlamenttiryhmään, jonka perustivat alkuviikosta oppositiossa olevasta työväenpuolueesta eronneet kahdeksan parlamenttiedustajaa, BBC kertoo.
 Kolmikko sanoo kirjeessään pääministeri Maylle, että brexitin takia konservatiivit ovat joutuneet pohjoisirlantilaisen tukipuolueensa DUP:n ja EU:ta vastaan lobbaavan ERG-ryhmän otteeseen.
 – Brexit on määritellyt konservatiivit uudelleen ja tehnyt tyhjäksi kaikki yritykset modernisoida puoluetta, he kirjoittivat.
 – Meistä on käsittämätöntä, että puolue, johon joskus luotettiin talouskysymyksissä enemmän kuin muihin, marssittaa nyt maata vastuuttomasti kohti sopimuksettoman brexitin kallionjyrkännettä.
 May pahoitteli lähtöjä
 Pääministeri May pahoitteli edustajien päätöstä, mutta korosti, että konservatiivit tekevät edelleen maltillista ja isänmaallista politiikkaa.
 – EU-jäsenyys on aiheuttanut erimielisyyttä puolueessamme ja maassamme pitkään, eikä jäsenyyden päättäminen neljän vuosikymmenen jälkeen ole helppoa, May sanoi.
 Alkuviikosta brittiparlamentissa nähtiin isoin loikkaus liki 40 vuoteen, kun yhteensä kahdeksan työväenpuolueen edustajaa ilmoitti jättävänsä puolueen.
 Heidän mukaansa työväenpuolueesta on  Jeremy Corbynin  johdolla tullut äärivasemmistolainen ja rasistinen puolue, jonka politiikka on aikansa elänyttä.

Pääministeripuolueen rivit hupenevat Britanniassa – kolme edustajaa loikkaa työväenpuolueesta lähteneiden porukoihin


Summary: Aurora Laina on tuonut tarjolle uuden pikavippimallin, jossa luottotietonsa menettäneille tarjotaan lainoja siten, että lainan nostajaksi ryhtyy toinen henkilö.

Kilpailu- ja kuluttajavirasto on pannut vireille selvityksen Aurora Laina -yhtiön uudesta pikavippimallista, kertoo viraston kuluttaja-asioista vastaava ylijohtaja  Katri Väänänen  STT:lle.
 Aurora Laina on tuonut tarjolle  uuden pikavippimallin , jossa luottotietonsa menettäneille tarjotaan lainoja siten, että lainan nostajaksi ryhtyy toinen henkilö.
 Lainan nostavalla takaajalla ei saa olla maksuhäiriömerkintää ja hänen tulee omistaa asunto. Lainojen vuosikorko hipoo 50 prosenttia.
 KKV ottaa seuraavaksi yhteyttä yhtiöön selvittääkseen sen toimintatapoja.
 Lue myös:
  "Ei luottotietoja? Ei ongelmaa" – KKV pitää uuden lainayrityksen markkinointia pöyristyttävänä, kaiken nähnyt Takuusäätiökin ihmeissään

Kilpailu- ja kuluttajavirasto tutkii takaajien varaan tehtyä pikavippimallia


Kaksi katolisen kirkon 223 kardinaalista on ottanut voimakkaasti kantaa hyväksikäyttötapauksiin kirkon piirissä ja erityisesti siihen, millaista keskustelua tapausten ympärillä käydään.
 Yhdysvaltalainen kardinaali  Raymond Burke  ja saksalainen  Walter Brandmüller  eivät hyväksy paljastuneiden hyväksikäyttötapauksen selitykseksi väitettä vallan väärinkäytöstä.
 Sen sijaan kardinaalien mielestä pitäisi puhua yksittäisistä papeista, jotka ovat "menneet kauas pois evankeliumin totuudesta".
 He vaativat myös loppua "homoseksuaaliselle agendalle", joka jakaa kirkkoa. Molemmat kardinaalit kuuluvat  BBC:n mukaan  katolisen kirkon perinteisempään siipeen, jossa ajatellaan, että homoseksuaalisuus on perimmäinen syy hyväksikäyttöön.
 – Homoseksuaalisen agendan vitsaus on levittäytynyt laajalle kirkoissa. Sitä ajetaan järjestelmällisesti eri verkostoissa ja suojellaan monimutkaisuuden ja vaikenemisen salajuonella, kardinaalit kirjoittavat.
 Kardinaalien kannanotto julkistettiin juuri paavin kokoonkutsuman piispainkokouksen alla.
 Roomassa pidettävän tapaamisen tarkoituksena on etsiä ratkaisuja kirkkoa eri puolilla maailmaa ravisuttaviin hyväksikäyttöskandaaleihin. Osanottajia tapaamiseen odotetaan yli 130 eri maasta.
 Lue lisää:
  Katolisen kirkon skandaali paisuu: Paavi myönsi, että papit hyväksikäyttivät nunnia ja pitivät heitä jopa seksiorjina
 Saksan katolisessa kirkossa on paljastunut tuhansien lasten seksuaalinen hyväksikäyttö
 Lähes 700 pappia syytetään seksuaalisesta hyväksikäytöstä Yhdysvalloissa – lukumäärä on huomattavasti katolisen kirkon aiemmin ilmoittamaa suurempi

Katolisen kirkon johtajat puolustautuvat hyväksikäyttösyytöksiä vastaan: "Ei vallanväärinkäyttöä vaan eksymistä pois evankeliumista"


Summary: Lupaehtoihin tuli joitain tiukennuksia, mutta yhtiö on kokonaisuuteen tyytyväinen.

Länsi- ja Sisä-Suomen aluehallintovirasto on myöntänyt ympäristöluvan kaivosyhtiö Keliberin Syväjärven avolouhokselle.
 Syväjärven kaivosalue sijaitsee pääosin Kokkolan ja osittain Kaustisen alueella, 13,5 kilometrin päässä kunnan keskustasta. Päätökseen sisältyy vesilain mukainen lupa Syväjärven ja Heinäjärven tyhjentämiseksi kaivostoiminnan ajaksi.
 Syväjärven louhokselta on tarkoitus louhia vuosittain 540 000 tonnia litiumpitoista malmia. Louhoksen arvioidaan toimivan neljä vuotta, minkä jälkeen Keliberin pitää sulkea ja maisemoida louhos ja sivukivikasat.
 Ympäristöluvassa määrätään päästöjen lisäksi myös melusta ja ympäristövaikutusten seurannasta. Melua aiheuttavat työt tapahtuvat arkisin 07–22, poikkeustapauksissa melua aiheuttavia töitä voidaan tehdä myös viikonloppuisin.
 Myönnetty lupa sisältää malmin ja sivukiven louhinnan, sivukiven läjityksen sivukivialueelle, kaivostoiminnan käynnistämiseen tarvittavien rakentamistoimenpiteiden suorittamisen ja louhosalueella sijaitsevien Syväjärven ja Heinäjärven määräaikaisen kuivattamisen.
 – Lupaehdot ovat pääosin sellaisia, mitä esitimme aville. Joitakin tiukennuksia viranomainen teki, mutta lupaehdot ovat hyvin saavutettavissa. Olemme tyytyväisiä päätökseen, kertoo toimitusjohtaja  Pertti Lamberg .
 Etelä-Pohjanmaan ELY-keskuksen luonnonsuojeluyksikön lausunnon mukaan hankkeen ympäristö- ja vesiluville ei ollut luontoarvoista johtuvaa estettä, ja hanketta varten oli tehty myös riittävät selvitykset.
 Syväjärven ja Heinäjärven kuivatus alkaa ensi syksynä. Vuodelle 2020 on suunniteltu valmistelevia töitä, esimerkiksi teiden rakentamista ja varsinainen louhinta Syväjärvellä alkaisi vuonna 2021.
 Keliberillä on Syväjärvelle jo lainvoimainen kaivoslupa. Yhtiö tarvitsee seuraavaksi Kalaveden rikastamon ympäristölupaan päivityksen. Keliber valmistelee myös Rapasaaren louhosta ja Kokkolan kemiantehdastaan koskevat lupahakemukset.
 LUE MYÖS:
 Keliber viemässä litiumin jalostusta suunniteltua pidemmälle – tuotanto käyntiin ehkä jo 2021

Kaivosyhtiö Keliberille ympäristölupa ja vesilupa kahden järven kuivattamiseen


Summary: Lähes kaikki tuhkarokkotartunnat saadaan ulkomailta.

Espoon eilinen tuhkarokkoepäily  kohdistuu rokottamattomaan lapseen, kertoo HUS. Epäilyn takia Matinkylässä sijaitsevan kauppakeskus Ison Omenan palvelutori suljettiin loppuillaksi. Palvelutorilla on kirjasto ja sen lastenosaston leikkipaikka, joka toimii samalla odotustilana neuvolaan ja terveydenhoitajille.
 Helsingin ja Uudenmaan sairaanhoitopiirin Husin infektiolääkäri  Asko Järvinen  kertoo, että tartuntaepäilyt ovat lisääntyneet parin viime vuoden aikana runsaasti. Erityisesti  Pohjanmaan viimevuotisen tuhkarokkotapauksen jälkeen epäilyt ovat lisääntyneet .
 – Taustalla on se, että tautia esiintyy monissa Euroopan maissa enemmän ja myös se, että kun asiasta puhutaan julkisuudessa, niin epäily tulee herkemmin mieleen.
 Terveyden ja hyvinvoinnin laitoksen eli THL:n rokotuksin estettävien tartuntatautien erityisasiantuntijan  Mia Kontion  mukaan käytännössä kaikki tartunnat on saatu ulkomailta. Lisäksi on muutamia tapauksia, joissa ulkomailta tartunnan saanut on tartuttanut lähellä olevaan.
 Tautiin sairastuneet ovat kuitenkin yksittäistapauksia. Husin Järvisen mukaan Suomessa on niin hyvä rokotekattavuus taudille, että epidemiaa ei voi syntyä.
 Yle Uutisgrafiikka
 Tuhkarokkotapauksia Suomessa 2000-luvulla 2011 ulkomailta tuotuja useita tartuntoja, joista jatkotartuntoja 2017 kolme eri tuontitartuntaa 2018 kuusi eri tuontitartuntaa 2019 neljä eri tuontitartuntaa viime vuonna 15 tapauksesta kymmenen pääkaupunkiseudulla tänä vuonna kaikki viisi tapausta todettu Etelä-Suomessa
 1. Kuka voi saada tuhkarokon?
 Rokottamaton. Pieni lapsi, jolla ei ole vielä täyttä rokotesuojaa (ensimmäinen rokote annetaan vauvaiässä, toinen 6-vuotiaana). Erityisessä suojapuutoksessa ovat lisäksi 1960–1970-lukujen taitteessa syntyneet, jotka eivät ole sairastaneet tuhkarokkoa, mutta jotka eivät ole myöskään saaneet rokotusta.
 2. Selvitä oma rokotussuojasi
 Oman rokotussuojan voi selvittää esimerkiksi neuvolakortista, jos sellainen on vielä tallella. Rokotuksesta voi kysyä myös omilta vanhemmiltaan. Tuhkarokkorokotus on kuulunut kansalliseen rokotusohjelmaan vuodesta 1975. MPR-rokote, jossa on suoja tuhkarokon lisäksi vihurirokkoa ja sikotautia vastaan vuodesta 1982. Nuorempien rokotustietoja voi kysyä neuvolan tietokannasta. Valtaosa ennen 1970-lukua syntyneistä on sairastanut tuhkarokon ja saanut näin suojan tautia vastaan.
 3. Hanki rokotus tarvittaessa
 Jos sinulla ei ole rokotusta tuhkarokkoa vastaan tai et ole varma asiasta, voit pyytää rokotuksen maksutta terveysasemaltasi.
 4. Taudin oireet
 Tauti alkaa usein hengitystieinfektion oireilla: kuumeella, yskällä, nuhalla, silmän sidekalvontulehduksella. Muutaman päivän kuluttua poskien limakalvoille ilmestyvät vaaleat täplät. 3–5 vuorokauden kuluttua ensioireista punaläiskäinen ihottuma, joka alkaa usein korvien takaa tai otsalta ja laajenee koko vartalolle, lopuksi raajoihin. Itämisaika noin 9–11 vuorokautta. Tartuttavuusaika: neljä vuorokautta ennen ja jälkeen ihottuman puhkeamista. Lähde: Hus
 5. Mitä tehdä, jos epäilet tautia?
 Pysy kotona. Ota yhteys terveysasemalle ja seuraa sieltä saatuja ohjeita.
 Juttuun on haastateltu THL:n erityisasiantuntija Mia Kontiota sekä Husin infektioylilääkäriä Asko Järvistä.
 Lue lisää:
 Tuhkarokkotapaus Luodossa paransi harppauksella koko Pietarsaaren alueen rokotekattavuutta – "Osa ihan selvästi heräsi asiaan"
 THL:n ylilääkäri muistuttaa matkailijoita tuhkarokosta: "Eurooppa on aika musta", myös Thaimaassa 250 tapausta viikottain
  Tuhkarokkotartunnat kolminkertaistuivat Euroopassa viime vuonna – Tauti leviää rajusti Ukrainassa

Espoossa epäillyn tuhkarokkotartunnan saanut on rokottamaton lapsi – Tapauksia on yhä useammin, näin selvität oman suojasi tautia vastaan


Summary: Tiettävästi Suomen ainoa kaupungin omistama kuntotestausasema on avattu Kotkassa.

Tästä on kyse Kotkaan on avattu tiettävästi Suomen ainoa kunnan omistama kuntotestausasema. Siellä voidaan mitata esimerkiksi hapenottokykyä, voimaa ja tasapainoa. Asema maksaa kaupungille vuodessa noin 100 000 euroa.
 Testauspäällikkö  Max Koski  auttaa hengityskaasuanalysaattorin  Tapani Laakson  kasvoille. Laakso on saapunut Kotkan uudelle kuntotestausasemalle hapenottokykytestiin, joka kestää reilut kymmenen minuuttia.
 – Maski on yllättävän mukava. Ajattelin, että se olisi huomattavasti hiostavampi ja epämukavampi, Laakso toteaa.
 Matto käynnistyy hänen kenkiensä alla, ja testi alkaa kuuden kilometrin tuntivauhdista. Sen edetessä tuntivauhti kiihtyy noin kilometrillä minuutissa. Maski Tapani Laakson kasvoilla mittaa hengitys- ja verenkiertoelimistön kykyä kuljettaa happea fyysisessä rasituksessa.
 Hän on päässyt ensimmäisten joukossa kokeilemaan keskiviikkona Kotkaan avatun uuden kuntotestausaseman laitteita. Välineistä on hyötyä etenkin kuntoutuspotilaille, mutta asema on avoinna kaikille hyvinvointinsa kartoittamisesta kiinnostuneille, vanhuksista kuntoliikkujiin ja kilpaurheilijoihin.
 Testituloksien toivotaan motivoivan kaupunkilaisia liikkumaan.
 – Idea testiasemasta tuli jo kaksi vuotta sitten. Sillä satsataan sekä urheiluvalmennuksen kehittämiseen että hyvinvoinnin edistämiseen. Tavallisellekin kuntoilijalle voidaan avata helposti esimerkiksi se, paljonko hänen perusaineenvaihduntansa on, Kotkan liikuntajohtaja  Antti Mattila  kertoo.
 Aseman laitteilla on mahdollista tehdä esimerkiksi kävelyanalyysiä tai testata muun muassa suoraa hapenottokykyä, tasapainoa, voimaa, sekä nopeutta. Palvelujen hinnat asiakkaille vaihtelevat. Kehonkoostumusmittauksen voi ostaa muutamalla kympillä, kun taas laajempien testipakettien hinnat pyörivät parissa sadassa eurossa.
 Laitteiden avulla voidaan tehdä myös tieteellistä tutkimusta esimerkiksi eri kuntoutusohjelmien hyödyistä.
 Tasapainolaudalla voi pelata erilaisia tasapainoa haastavia pelejä. Tiina Karppi / Yle
 Tavoitteena säästöt
 Kotkan Steveco-areenalla sijaitseva asema on tiettävästi Suomen ainoa kaupungin omistama kuntotestausasema. Testausasemia on lähinnä urheiluopistoilla, ja ennen Kotkan aseman avaamista lähimmät vastaavat asemat löytyivät Vierumäeltä ja Pajulahdesta.
 – Kotkassa on yrityksiä, jotka käyttävät tällaisia palveluita, ja nyt pystymme tarjoamaan niitä paikallisesti. Testien avulla voidaan edistää esimerkiksi työhyvinvointia, painonhallintaa sekä koululiikunnan tavoitteellistamista. Lisäksi esimerkiksi ammattikorkeakouluissa voidaan kehittää koulutusta, joka hyödyntäisi tämäntyyppistä laitteistoa, liikuntajohtaja Antti Mattila kertoo.
 Kuntoasema maksaa kaupungille noin 100 000 euroa vuodessa. Viiden vuoden jälkeen arvioidaan, onko toiminta ollut kannattavaa ja jatketaanko sitä.
 Etelä-Kymenlaakson urheiluakatemian toiminnanjohtaja  Jiri Auranen  uskoo, että yksi aseman suurimmista hyödyistä on loukkaantumisten ennaltaehkäisy ja kuntoutuksen tehostaminen.
 – Jos kuntoutuksen kautta saamme vanhuksia pysymään kauemmin kotona tai pystymme vähentämään lonkkaleikkauksia tällä alueella, asema maksaa itse itsensä aika nopeastikin takaisin, Auranen sanoo.
 Tarkkaa analyysiä suorituskyvystä
 Juoksumatolla voi juosta vaikka piikkarit jalassa, ja sitä voi käyttää myös esimerkiksi pyörän, rullasuksien tai pyörätuolin kanssa.
 Käyttäjälle voidaan myös pukea ylle kannattelevat valjaat, joiden avulla hänen omasta painostaan saadaan hetkellisesti jopa sata kiloa pois. Tästä on hyötyä etenkin kuntoutuksen aikana.
 – On hyvä, että testin tekevä asiantuntija pystyy myös olemaan mukana liikunnan neuvonnassa eri tasoilla, oli testattavana sitten tavallinen kuntoliikkuja tai huippu-urheilija. Testaus on yksilöllistä, ja siinä saa henkilökohtaista tietoa omasta kunnosta, liikuntajohtaja Antti Mattila sanoo.
 Tuliterän juoksumaton lisäksi asemalta löytyy muun muassa kuntopyöriä, kehonkoostumusmittari sekä elektroninen tasapainolevy, jolla voi pelata tasapainoa haastavia pelejä. Osan välineistä voi viedä myös asiakkaan luo.
 – Jos käyt lenkkeilemässä, voit arvioida, kuinka kolmen kilometrin lenkki meni nyt verrattuna parin kuukauden takaiseen. Täällä pystymme kuitenkin tarkempaan analyysiin siitä, miten kestävyys ja lihasvoima ovat kasvaneet, toiminnanjohtaja Jiri Auranen kertoo.
 Testauspäällikkö Max Koski pitää huolen, että testit sujuvat turvallisesti. Tiina Karppi / Yle
 Kilpailu itseä vastaan
 Tapani Laakso on juuri saanut hapenottokykytestin päätökseen. Testauspäällikkö  Max Koski  auttaa hengityskaasuanalysaattorin pois hänen kasvoiltaan.
 Tuloksista käy selville, että Laakson hapenottokyky on 47 millilitraa minuutissa painokiloa kohti. Kosken mukaan se on sarjassa hyvä Laakson ikään verrattuna.
 – Olisinkohan puoli minuuttia pidempään jaksanut, tai jaksaisinko puolen vuoden päästä? Kyllä siinä alkaa kilpailla itseään vastaan, Tapani Laakso pohtii.
 Hän saa testituloksensa pohjalta mukaansa myös treeniohjelman. Mutta tulisiko hän testaamaan kuntonsa uudelleen, esimerkiksi juuri puolen vuoden kuluttua?
 – Voisin tulla, mikä ettei! Sehän tässä on ideana, että mitataan lähtötaso, jonka jälkeen treenataan ja sitten katsotaan paljonko kehitystä on tapahtunut, Tapani Laakso sanoo.

Kaupunki ryhtyi testaamaan asukkaidensa kuntoa: "Haluamme motivoida heitä liikkumaan"


Egyptin turvallisuusviranomaiset ovat teloittaneet yhdeksän ihmistä.
 Heidät tuomittiin toissa vuonna korkea-arvoisen syyttäjän  Hisham Barakatin  salamurhasta. Hänet tapettiin vuonna 2015.
 Murhasta tuomittiin kuolemaan yhteensä 28 ihmistä.
 Nimettömänä puhuneen turvallisuuslähteen mukaan teloitukset tapahtuivat keskiviikkona. Teloitettujen epäillään olleen Muslimiveljeskunnan jäseniä.
 Ihmisoikeusjärjestö Amnesty International kehotti tiistaina Egyptiä keskeyttämään teloitukset.

Egypti teloitti yhdeksän ihmistä salamurhasta


Suomen sähkönkulutus nousi tammikuun pakkasjakson aikana uuteen ennätykseen, kertoo  Energiateollisuus .
 Uusi kuukausiennätys on 9 335 gigawattituntia. Aiempi vuoden 2016 kulutusennätys rikkoutui kuukauden viimeisenä päivänä.
 Tammikuu oli edellisiä vuosia kylmempi ja lämpötilat vaihtelivat runsaasti. Kulutusta nosti myös hyvä taloussuhdanne ja teollisuuden kasvanut sähkönkäyttö.
 Kemianteollisuus ja metallinjalostus kasvattivat sähkönkulutustaan noin kolme prosenttia. Myös asumisen, maatalouden, palveluiden ja rakentamisen kulutus kasvoi.

Tammikuun pakkaset sinkauttivat sähkönkulutuksen uuteen ennätykseen


Summary: Australian Queenslandissa voi pian lisätä emojin rekisterikilpeensä, mutta käyttää saa vain iloisia hymynaamoja.

Australian Queenslandissa auton rekisterikilpikin voi viestiä olotilaa. Osavaltiossa saa nimittäin maaliskuun alusta laittaa  rekisterikilpeen kuvasymboli emojin .
 Erikoiskilpi on luonnollisesti maksullinen, ja ainakin aluksi käyttää saa vain rajallista määrää iloisia emojeita.
 Naama sijoitetaan varsinaisen rekisteritunnuksen perään koristeeksi. Auton rekisteritunnus ei siis ole AAA-123-aurinkolasihymiö.
 Reaktiot asiaan ovat vaihdelleet olankohautuksesta vitseihin ja huolenaiheisiin. Esimerkiksi Queenslandin juristien yhdistyksen puheenjohtaja  pohti , aiheuttavatko emojit ongelmia poliisin rekisterikilpien tunnistusjärjestelmälle.
 AAS-1 ja ÖKY-1
 Suomessa autolle voi hakea maksullista  erityiskilpeä .
 Kekseliäisyydellä on tunnetusti saatu aikaan kuskille personoituja tai varsin hauskoja rekisterinumeroita, kuten AAS-1 ja poliisin autossa ollut LUU-5.
 Tarina kertoo , että vuosia sitten parkissa olisi nähty vierekkäin ÖKY-1 ja ÖKY-2.
 Lue myös:
 Kuukautiset saivat oman emojin
 Voitonriemua, väsymystä vai vihaa? Emojien kanssa voi mokata helposti – testaa, hallitsetko hymiöt!
 Laittaisitko emojin omaan rekisterikilpeesi? Haittaisiko se liikennettä, aiheuttaisiko emojin näkeminen raivoa vai hymyilisitkö vain? Voit keskustella aiheesta kello 21:een asti.

Jos saisit laittaa emojin rekisterikilpeen, minkä valitsisit?


Summary: Euroopan liberaalien pääministerien tapaamisen pitäisi olla iso juttu Suomessa EU-vaalien alla, mutta ohi meni.

Euroopan liberaalidemokraattien liiton ryhmä

Suomi valmistautuu kuuden kuukauden mittaiseen EU-puheenjohtajakauteensa ja EU hiomaan viiden vuoden strategiaansa.
 Molemmat ovat haasteellisia tehtäviä, sillä samaan aikaan äänestäjiä tökitään vihamielisyyteen, vastakkainasetteluun ja kuvitteellisille rintamille, missä vastakkain ovat järki ja järjettömyys.
 Pääministeri  Juha Sipilä  (kesk.) kutsui viime vuoden lopulla EPP-kongressin innoittamana Euroopan liberaalit virkaveljensä Suomeen kokoukseen, jossa nimenomaan käytäisiin läpi EU:n haasteita, nykyisiä ja tulevia.
 Kuusi pääministeriä Hollannista, Virosta, Tanskasta, Sloveniasta ja Belgiasta saapui Helsinkiin suunnittelemaan Euroopan tulevaisuutta.
 Suomi haluaa onnistua loppuvuoden puheenjohtajuuskaudellaan, edistää sisämarkkinoiden toimivuutta, ilmastonsuojelua ja turvallisuutta.
 Tiedotustilaisuuden suosio jäi vaisuksi
 Kiinnostus moisia asioita kohtaan näyttää olevan kuitenkin masentavan matalalla, jos mittarina käytetään vaikkapa median kiinnostusta kuuden EU-pääministerin tapaamista kohtaan.
 Istun nimittäin yksin Hollannin ja Slovenian pääministerien lehdistötilaisuudessa pääministerin virka-asunnon Kesärannan lehdistöhuoneessa.
 Seuraa tekevät urhokkaasti lehdistökuvaajat sekä virkamiehet, jotka lopulta täyttävät tilan niin, ettei minun tarvitse hävetä ihan silmiä päästäni.
 Susanna Turunen ainoana toimittajana pääministerin virka-asunnon Kesärannan lehdistöhuoneessa.
 Siis pitääkö tästä päätellä, että liberaali politiikka ja ajatukset eivät kiinnosta, eivät uppoa?
 Samaan aikaan liberaaleja perusajatuksia huudetaan ympäri Ranskan katuja. Vapaus, veljeys ja tasa-arvo ovat taas koetuksella Ranskanmaalla ja niitä on noustava puolustamaan.
 Töhrityt juutalaisten hautakivet saivat kansalaiset kokoontumaan toreille ja puolustamaan eurooppalaisia perusarvoja. Antisemitisti nostaa sopivasti päätään ennen toukokuun europarlamenttivaaleja. Tässä kohtaa nostaa mediakin.
 Kuvat ovat vaikuttavia rintamalinjan molemmin puolin, mutta töhrijöillä ja vihanlietsojilla on etulyöntiasema. Teot keräävät kerta toisensa jälkeen median huomion.
 Palataan tyhjään lehdistöhuoneeseen Kesärannassa.
 EU-vaalit ovat alkaneet näkyä politiikassa ja Britannian lähestyvä EU-ero sitäkin enemmän. Epätietoisuus eron vaikutuksista on valtava niin kauan, kuin kukaan ei tiedä, miten ja milloin kaikki lopulta tapahtuu.
 Häiriköt töhrivät hautakiviä hakaristeillä juutalaisten hautausmaalla Ranskan koillisosassa sijaitsevassa Quatzenheimissä 19. helmikuuta 2019.  Frederick Florin / AFP
 Brittien odotetaan hakevan lisäaikaa brexitille
 Tämän hetken vahvin veikkaus on, että britit hakevat jatkoaikaa eropäivälle, jotta erosopimus saadaan Irlannin rajakiistan osalta sopivaan muotoon.
 Ero on kuitenkin edessä, ellei sitten tapahdu politiikan täyskäännöstä siten, että Britanniassa järjestettäisiin toinen kansanäänestys, eli niin kutsuttu "People´s Vote".
 Brittien lähtö on surullista katseltavaa erityisesti eurooppalaisten liberaalidemokraattien leirissä, vaikka Britannia Euroopan parlamentissa onkin istunut eri ryhmissä.
 Britannia on ollut sisämarkkinoiden veturi ja suuren kokonsa puolesta Saksan ja Ranskan veroinen pelaaja sekä hyvä politiikan tasapainottaja.
 Brittien jättämän tyhjiön täyttämiseen tarvitaan kaikki nykyiset ALDE -perheen jäsenet ja vähän enemmän. Maat kun ovat suhteellisen pieniä Hollantia lukuunottamatta.
 Pääministeri Juha Sipilä otti kantaa tilanteeseen, kun hän piti Hollannin pääministerin  Mark Rutten  kanssa lehdistötilaisuutta Kesärannassa.
 – Me olemme monissa kysymyksissä ne viimeiset, jotka puolustavat sisämarkkinoita, olemme samaa mieltä EMU:n [Euroopan talous- ja rahaliitto] kehittämisestä ja kaupasta.
 Jussi Nukari / Lehtikuva
 EU:n muskettisoturit etsivät johtajaa
 Nuori, energinen ja "eurooppalainen" Ranskan presidentti  Emmanuel Macron  oli kaikkea muuta kuin dÁrtagnan vieraillessaan Itä-Ranskassa Quatzenheimin kylän juutalaisten hautausmaalla.
 Euroopan pelastajaksi luonnehdittu Macron on jäänyt lakkojen ja keltaliivien vihanpurkausten jalkoihin. Hän elää uransa aallonpohjaa kannatusmittauksissa.
 La République En Marche, Tasavalta liikkeelle -puolue pitäisi saada liikkeelle, mutta miten? Liberaalit pienpuolueet ympäri Euroopan ovat saman ongelman äärellä.
 Laskin näkeväni kolme kollegaa, kun Sipilän pääministerivieraat jalkautuivat Helsingin upouuden keskuskirjaston Oodin tiloihin.
 Muutama ihmisvilinässä heitetty kysymys ja kiva kuva siitä, kun herrat ihailevat ompelupöytää ja ihmettelevät 3D-printtausta eivät riitä kertomaan äänestäjille, mistä seuraavissa EU-vaaleissa on kysymys.
 – Nyt pitää pitää yhtä, jotta yhtenäisyys, vapaa markkinatalous ja erittäin tärkeä sosiaalinen mallimme säilyvät. Viestiä pitää vain vahvistaa, kun britit lähtevät, sanoi Hollannin pääministeri Mark Rutte minulle, sille ainoalle toimittajalle, joka oli vaivautunut lehdistötilaisuuteen Kesärannassa.
 Keskustan ja liberaalien kadotettu tilaisuus
 Ihmetten kovasti, että liberaalijohtajien tapaaminen Helsingissä painettiin villaisella.
 Kun sosiaalinen media on käynyt kuumana Ranskanmaalla, jotta ihmiset saadaan liikkeelle puolustamaan uskonnonvapautta, tasa-arvoa, rauhaa ja yhteiskuntajärjestystä, niin meillä Suomessa EU-vaalien alla kuuden pääministerin tapaaminen kuitataan höttöisillä kutsuilla epämääräisiin tilaisuuksiin ympäri Helsinkiä, joissa pääasia ei ollut asia vaan kaikki muu.
 Viron pääministeri  Jüri Ratas  veti erinomaisen puheenjohtajuuskauden eteläisessä naapurissamme keskittyen raivoisan avoimesti yhteen asiaan, sisämarkkinoiden ja erityisesti digitaalimarkkinoiden kehittämiseen Euroopassa.
 Se on myös Suomen hallituksen "to do" -listalla. Silti pääministereiden vierailu Aalto-yliopistoon ei sekään jaksanut innostaa, saatikka ylittänyt uutiskynnystä.
 Viron ja Suomen PK-yrityksille sisämarkkinoiden kehittäminen niin, että EU poistaa kaikki mahdolliset kilpailun ja kaupan esteet, olisi ensiarvoisen tärkeää.
 Maailmankaupan vaikeudet, talouskasvun hidastuminen ja Britannian ero EU:sta lyövät jossain vaiheessa ja kovaa kuten finanssikriisikin lopulta.
 Slovenian nuori pääministeri  Marjan Šarec  huokaili brexitin tuomia talousvaikutuksia. Autoteollisuus on piskuisen Slovenian kantavia teollisuudenhaaroja, mutta Šarec ei näe autotehtaiden vetäytymisen Britanniasta tuovan silti mitään positiivista omalle maalleen.
 Yhdysvaltain presidentin  Donald Trumpin  autokilpa ja Kiinan hiipuvat markkinat syövät toiveita.
 Vaalien tulosta mahdoton ennustaa
 Jälleen palataan sisämarkkinoiden kehittämisen tärkeyteen Euroopassa. Kun vielä huonommat ajat koittavat, Euroopan 500 miljoonan ihmisen markkinoiden olisi kyettävä rämpimään tulevaisuuteen.
 Tässä vaiheessa, kun EU-vaaleihin on vielä yli kolme kuukautta, on täysin mahdotonta ennustaa, miten vaaleissa lopulta viimein käy.
 Kansallisia ja yleiseurooppalaisia puolueiden kannatuskyselyjä tehdään kyllä solkenaan. Liberaalipääministereillekin oli annettu sellainen kuva, että keskustalla olisi Suomessa mahdollisuus lisäpaikkaan EU-parlamentissa.
 Euroopan parlamentin Kantar Public -tutkimusyhtiöllä teettämä  tuorein mielipidemittaus  kertoo muuta. Ennusteen mukaan keskusta menettäisi yhden paikan ja ALDE Suomesta kaksi, kun RKP ei saisi läpi yhtään ehdokasta.
 Silti ALDE nousisi takaisin kolmanneksi suurimmaksi puolueryhmäksi Euroopan parlamentissa. Esimerkiksi Ranskassa Macronin Tasavalta liikkeelle -puolue panee kampoihin maahanmuuttovastaiselle  Marine Le Penin  johtamalle Kansalliselle liittoumalle.
 Saksassa liberaalit häviäisivät maahanmuuttovastaiselle ja EU-kriittiselle AfD:lle. Italiasta on turha odottaa vaalimenestystä.
 Palataan vielä Kesärantaan missä pääministeri Juha Sipilä (kes.), kertoo urheasti liberaalien ja Suomen tavoitteista yhdelle toimittajalle eli minulle.
 – Ne ovat sisämarkkinat, vapaakauppa, turvallisuus, puolustus ja ilmastonsuojelu, Sipilä sanoo.
 Kaikka Sipilän mainitsemat asiat ovat merkittäviä ja suurimpia haasteita Euroopan Unionille tulevina vuosina. Niistä puhuvat kaikki Euroopan valtapuolueet, mutta kuunteleeko kukaan.
 Pitkäaikainen eurooppalainen kollegani ja ystäväni kirjoitti jokin aika sitten erinomaisen kolumnin  verkkolehti Politicoon  eurooppalaisuudesta ja niistä syistä, miksi hän muuttui britistä ranskalaiseksi.
 Eilen hän oli tuhansien ja taas tuhansien kanssa Pariisin kaduilla puolustamassa sellaista eurooppalaista elämää, jonka piti olla itsestään selvyys, mutta joka nyt vaalien alla on uhattuna.

Analyysi: Liberaaleilla on kova työ vakuuttaa äänestäjät europarlamenttivaaleissa


Summary: Asukkaille tieto turkulaisen hoivakoti Nukkumatin sulkemisesta tuli täytenä yllätyksenä.

Pirkko Martikainen  kertoi pari viikkoa sitten  Ylen jutussa  elämästään turkulaisessa hoivakodissa. Mehiläisen pyörittämässä Mainiokoti Nukkumatissa suihkuun pääseminen saattoi kestää kaksi ja puoli viikkoa.
 Martikaisen mielestä kaikki johtui siitä, että Nukkumatissa oli liian vähän työntekijöitä. Ylen jutun jälkeen Mehiläinen reagoi tilanteeseen ja palkkasi lisää henkilökuntaa.
 – Kolmannen kerroksen aamuvuoron vahvuuteen on lisätty yksi työntekijä. Olemme lisäksi lisänneet vakituisen henkilökunnan määrää koko yksikössä, sanoo Mehiläisen hoivapalveluiden johtaja  Niklas Härus .
 Nyt on päässyt suihkuun
 Pirkko Martikainen sanoo, että asiat Nukkumatissa ovat muuttuneet parempaan suuntaan.
 – Kyllä nyt on tarjottu suihkua. Heti jutun jälkeen pääsin suihkuun ja seuraavallakin viikolla tarjottiin suihkua, Martikainen iloitsee.
 Minä olisin ollut valmis laittamaan tämän paikan maan tasalle jo vuosia sitten.  Pirkko Martikainen
 Martikainen kertoo, että asukkaiden ja omaisten taholta oli yritetty saada parannusta Nukkumatin tilanteeseen useaan otteeseen. Vasta Ylen julkaiseman jutun jälkeen alkoi tapahtua.
 – Näköjään julkisuus on ainoa asia, mikä auttaa.
 Mia Leino toimii Pirkko Martikaisen henkilökohtaisena avustajana. Yrjö Hjelt / Yle
 Pirkko Martikainen sanoo miettineensä pitkään, nostaako Nukkumatin asiat esiin julkisuudessa.
 – Ajattelin, että tämä on minun viimeinen palvelus muille. Täällä kun on paljon niitä, jotka eivät itse pysty puhumaan.
 Nukkumatti suljetaan
 Pirkko Martikainen on moittinut sitä, että Nukkumatin tilat ovat hoitotyön kannalta epäsopivat. Myös esimerkiksi ilmastoinnin kehnous ja talon hissin ahtaus ovat harmittaneet.
 – Minä olisin ollut valmis laittamaan tämän paikan maan tasalle jo vuosia sitten.
 Ilman apuvälineitä Pirkko Martikainen ei tulisi toimeen. Yrjö Hjelt / Yle
 Nyt Mehiläinen on päätynyt samaan ratkaisuun.
 – Nykyiset tilat ovat toiminnan kannalta haasteelliset, hoivapalveluiden johtaja Niklas Härus sanoo.
 Nyt on hyvä muuttaa, kun on vielä sen verran järjissään, että tajuaa minne menee.  Pirkko Martikainen
 Nukkumatti suljetaan ja asukkaat on tarkoitus siirtää Mehiläisen muihin yksiköihin. Turun sosiaali- ja terveyslautakunta käsittelee asiaa keskiviikkona.
 – Eri vaihtoehtoja tilojen osalta on selvitetty jo pidempään. Asiasta on keskusteltu Turun kaupungin kanssa helmikuussa, sanoo hoivalveluiden johtaja Niklas Härus.
 Ajatuksena on, että Nukkumatin asukkaat muuttavat Mehiläisen yksiköihin Turussa tai lähikunnissa huhti-toukokuussa. Asiasta järjestetään tilaisuus asukkaille, omaisille ja henkilökunnalle lähiaikoina.
 – Kaikilla asukkailla tulee olemaan mahdollisuus valita asuinpaikkansa. Henkilökunta siirtyy asukkaiden mukana, Härus sanoo.
 Ei tule ikävä
 Pirkko Martikainen sanoo, että asukkaille tieto paikan sulkemisesta tuli täytenä yllätyksenä. Hän kuuli asiasta ensimmäisen kerran Ylen radiouutisista tiistaiaamuna.
 Martikainen on mielissään Mehiläisen ratkaisusta sulkea Nukkumatti.
 – Ei tule Nukkumattia ikävä. Tätähän on toivottu jo vuosia, koska nämä tilat ovat olleet niin epäsopivat.
 Terveiset Pirkolle koristaa seinää. Yrjö Hjelt / Yle
 Pirkko Martikainen toivoo, että pääsisi sellaiseen paikkaan, jossa voisi viettää loppuelämänsä.
 – Nyt on hyvä muuttaa, kun on vielä sen verran järjissään, että tajuaa minne menee.
 Vaikka Pirkko Martikaista alunperin hirvitti astua julkisuuteen pari viikkoa sitten, hän on nyt hyvillään siitä, että uskalsi.
 – Olen kiitollinen siitä, miten paljon ihmiset on vaivautuneet ottamaan yhteyttä ja ilmaisseet huolensa vanhusten tilanteesta.
 Voit keskustella aiheesta jutun alla. Keskustelu sulkeutuu 20.2. kello 20.
 Lue lisää:
 Monivammainen Pirkko Martikainen, 70, kertoo asumisestaan Mehiläisen hoivakodissa: "Olin kaksi ja puoli viikkoa pesemättä"
 Kolme hoivakotia palkittiin hyvästä hoidosta: Vanhus saa halutessaan jäkälää huoneeseensa eikä ketään pakoteta kuuntelemaan klassista musiikkia
 Ovatko kunnat liian löperöitä ja ostavatko aina vain halvinta? 7 kysymystä tunteita kuumentavasta vanhustenhoidon yksityistämisestä
 Ylen selvitys: Hoivajätti Attendolla ongelmia ympäri Suomea – hoivakodeissa aliravittuja, ulkoilua harvoin ja likaisissa vaipoissa nukkumaan
 Ylen laaja selvitys paljastaa Esperi Caren hoivakotien karuja käytäntöjä: sängystä pudonneet jätetty lattialle, hoivakoti välillä ilman hoitajaa

Hoivakodissa asuva Pirkko Martikainen pääsi suihkuun – Mehiläinen palkkasi lisää henkilökuntaa ja sitten kerrottiin, että paikka suljetaan


Lohjanjärven lounaisrannalla on todettu viime kesänä useita puutiaisaivokuumetapauksia. Kesän aikana sairaalassa hoidettiin 13 ihmistä puutiaisaivokuumeen takia, kertoo Lohjan kaupungin avosairaanhoidon ylilääkäri  Tanja Nummila .
 Tämän vuoksi Terveyden ja Hyvinvoinnin laitos THL on liittänyt alueen puutiaisaivokuumeen kansalliseen rokotusohjelmaan. Lohjan terveyskeskus aloittaa maaliskuussa noin 7 000 riskialueen asukkkaalle maksuttomat rokotukset maaliskuussa. Rokotus annetaan myös noin 500 kesämökkiläiselle.
 Ilmaiseen rokotukseen ovat oikeutettuja riskialueella asuvat, kolme vuotta täyttäneet lohjalaiset, sekä ne vakituiset kesäasukkaat, joilla on oma mökki alueella ja jotka asuvat ainakin neljä viikkoa mökillään kesäkaudella. Lisätietoja rokotuksista voit lukea  Lohjan kaupungin tiedotteesta .
 Ylilääkäri Tanja Nummilan mukaan Lohjanjärvellä voi jatkossakin liikkua luonnossa turvallisin mielin:
 – Rokotevaste on noin 80 prosenttia tällä rokotteella, eli varsin hyvä jos ottaa koko rokotesarjan. Valitettavasti rokote ei anna elinikäistä suojaa, joten pitää itse muistaa ottaa tehosterokotteet. Ensimmäinen tehostepiikki pitää ottaa kolme vuotta rokotesarjan jälkeen.

Lohjanjärvellä puutiaisaivokuumetta – asukkaille ja mökkiläisille tarjotaan nyt maksuttomia rokotuksia


Summary: Oikeuskanslerin mukaan Berner voi jatkaa ministerinä uudesta pestistään huolimatta.

Liikenneministeri  Anne Berner  (kesk.) kertoo STT:lle keskustelleensa oikeuskanslerin kanssa valinnastaan SEB-pankin hallitukseen.
 Oikeuskanslerin mukaan hän voi jatkaa ministerinä, kunhan hän tekee valinnan jälkeen sidonnaisuusilmoituksen ja jäävää itsensä mahdollisista rahoitusmarkkinoihin liittyvistä kysymyksistä.
 SEB:n uusi hallitus valitaan yhtiökokouksessa maaliskuun lopulla, ja ensimmäinen kokous on määrä pitää huhtikuun lopussa. Silloin Berner voisi oman arvionsa mukaan toimia toimitusministeristön jäsenenä.
 Bernerin mukaan oikeuskansleri ei nähnyt tässä ristiriitaa perustuslain 63. pykälään, joka velvoittaa ministerit ilmoittamaan sidonnaisuutensa.
 Lue lisää:
 Anne Berner ei hae jatkokautta eduskuntaan – ehdolla SEB-pankin hallitukseen

Anne Berner: Selvitin SEB-pankin hallituspaikkaa oikeuskanslerin kanssa


Summary: Millaisia kysymyksiä itänaapurin johtajan puhe herättää? Nousiko venäläisten arki aiheeksi? Mainitaanko Suomi?  Kysymyksiä voi esittää tässä.

Venäjän presidentti Vladimir Putin puhuu parhaillaan maan parlamentille.  Puhetta voit seurata tästä .
 Saman artikkelin yhteyteen kootaan vuotuisen puheen tärkeimmät kohdat.
 Putin on jo ehtinyt luvata parempia oloja ja rahaa lapsiperheiden tueksi.
 Myöhemmin julkaistaan arvio Putinin linjauksista.
 Venäjän johtajan on ottavan esille myös kansalaisia kuohuttavia aiheita, kuten eläkeuudistuksen ja Moskovan jäteongelman.
 Kuitenkin myös ohjukset noussevat esille, kun sekä Venäjä että Yhdysvallat ovat vetäytymässä INF-sopimuksesta.
 Miten Venäjän asemaan vaikuttaa se, että monien länsimaiden huomio kiintyy omiin sisäisiin kiistoihin?
 Tämän jutun kommenttiosastossa voi esittää kysymyksiä puheeseen ja Putiniin liittyen. Mikä on esiiintymisen merkitys Suomen kannalta?
 Ylen Venäjän-kirjeenvaihtaja Marjo Näkki vastaa kysymyksiin tässä kello 14-15.
 Kysymyksiä voi esittää jo nyt. Se edellyttää Yle-tunnuksen luomista - sellaisen  voit luoda tässä .

Putin puhuu - mikä on viesti? Kysy tässä kirjeenvaihtaja Marjo Näkiltä


Summary: Vaikeasti liikunta- ja toimintarjoitteisille terapeutin vaihto voi olla vaikeaa ja jopa liian rankkaa.

Jenni Koskinen  antaa käsillään vauhtia pyörätuolilleen ja lipuu opettajanpöydän taakse. Luokkahuone on tyhjä oppilaista, mutta reput tuolien selkänojilla kielivät siitä, että viitosluokassa riittää vauhtia.
 Viereisen luokan opettaja on tänään pois. Siksi Koskisen hoidettavana on tänään kaksi luokkaa.
 Kun Jenni Koskinen oli 10-vuotias, hän sai tietää sairastavansa harvinaista ja vakavaa lihassairautta.
 – Minulla on semmoinen erittäin harvinainen lihasdystrofia. Diagnoosi on LGMD2J-muoto eli etenevä perinnöllinen lihassairaus.
 Parikymppiseksi asti Koskinen pystyi kävelemään. Sitten apuvälineeksi tuli kävelykeppi. Nyt hän on käyttänyt vajaat kymmenen vuotta pyörätuolia.
 Hoidon loppu
 Vuodesta 2005 lähtien Jenni Koskinen on käynyt kuntoutuksessa Lappeenrannassa samassa paikassa. Fysioterapeutti  Mikko Tynkkynen  on toiminut hänen terapeuttinaan yhtäjaksoisesti kahdeksan vuotta.
 – Kuntoutuksen pääpaino on ollut siinä, että Jenni pystyy jatkamaan työssään opettajana sairaudestaan huolimatta, kertoo fysioterapeutti Mikko Tynkkynen.
 Pitkä hoitosuhde kuitenkin loppui vuodenvaihteessa Kelan kilpailutuksen myötä.
 Kela kilpailutti vaikeasti vammaisten kuntoutuksia antavat yritykset vuoden 2018 lopulla. Kela ei puhu enää vaikeasti vammaisten kuntoutuksesta, vaan vaativan lääkinnällisen kuntoutuksen terapioista. Kilpailutuksessa painoarvot olivat 80 prosenttia terapian hinnassa ja 20 prosenttia hoidon laadussa.
 – Kustannusten säästö ei ollut ensisijainen tavoite, kiistää Kelan etuuspäällikkö  Tuula Ahlgren  kuntoutuspalvelujen ryhmästä.
 Kelan mukaan kilpailutuksen tavoitteet olivat fysioterapeuttien oikea määrä suhteessa hoidettaviin sekä laadullisesti oikeanlaisen terapian löytyminen. Vaativaa lääkinnällistä kuntoutusta saa Suomessa kaikkiaan 16 200 ihmistä
 Koskisen sairaus on harvinainen. Hän on itse löytänyt Facebookin kautta yhden ihmisen Suomesta, jolla on sama sairaus. Fysioterapeutti on oppinut paljon harvinaisesta sairaudesta Koskista kuntouttaessaan.
 – Olen hyvin perillä siitä, mitä sairaus tarkoittaa Jennin elämässä, miten se vaikuttaa hänen elämäänsä ja rajoittaa hänen toimintojaan, kertoo Tynkkynen.
 Jenni Koskisen kulkupeli on ollut pyörätuoli vajaat kymmenen vuotta. Elli Sormunen / Yle
 Jopa 5 000 vaikeavammaista joutuu vaihtamaan terapeuttia
 Kelan kilpailutuksen ulkopuolelle jäi 400 fysioterapiayritystä, kerrotaan Sote Palveluntuottajat ry:sta. Tuore, kuukausi sitten perustettu yhdistys kokoaa yhteen sosiaali- ja terveysalan yrittäjiä ympäri Suomen. Yhdistys teki kyselyn fysioterapiayrityksille alkuvuoden aikana. Se valmistui helmikuun puolessa välissä. Kyselyyn vastasi 72 fysioterapiayritystä.
 Yhdistys arvioi, että jopa 5 000 vaikeasti vammaista henkilöä on joutunut vaihtamaan fysioterapeuttia. Kela puolestaan arvioi, että palveluntuottaja vaihtuu 3 500 ihmisellä.
 Fysioterapeutti Tynkkynen muistuttaa, että monella kuntoutujalla on voimavarat vähissä.
 – Kuntoutujat ovat huolissaan, miten heidän nyt käy. He kokevat, ettei heidän ääni tule kuuluviin. Saati se, että kuinka moni jaksaa pitää ääntä. Monella kuntoutujalla on tunne, että heitä ei kohdella oikeudenmukaisesti ja tasavertaisesti, pohtii Mikko Tynkkynen.
 Jenni Koskinen pitää kuntoutusta elintärkeänä, että voi toimia työssään opettajana. Elli Sormunen / Yle
 Terapeutin vaihto ei ole pikku juttu
 Fysioterapeutin vaihtaminen ei ole pikku juttu. Etenevää lihassairautta sairastava Koskinen ei ole alkanut vielä edes etsiä uutta terapeuttia.
 – Se alkaa ihan alusta. Tyyliin hyvää päivää ja nimi ja siitä lähetään liikkeelle. Lisäksi henkilökohtaiset asiat pitää avata uudelle terapeutille, eikä se ole ihan helppoa.
 Mahdollisten palvelutarjoajien nettisivuja Koskinen on kuitenkin katsonut. Vaativaa lääkinnällistä terapiaa tarjosi esimerkiksi Lappeenrannassa aiemmin 6–7 yritystä, kilpailutuksen jälkeen vain kaksi.
 – Haluan miesterapeutin, koska minä tarvitsen paljon apua siirtymisissä. Tiedän, että minun nostelu on rankkaa hommaa. Yhtään miesterapeuttia ei ole tarjolla, sanoo Koskinen.
 Vaikka Koskinen toimii luokanopettajana, hän tarvitsee silti paljon muiden ihmisten apua arjessaan. Töissä ja kotona hänellä on henkilökohtainen avustaja, ja kotihoito käy hänen luonaan kolme kertaa päivässä.
 – En pysty edes sängyssä kääntymään. Tarvitsen toisen ihmisen avun siihen.
 Pääpaino terapian hinnassa
 Sote palvelutuottajien yhdistyksen tekemässä kyselyssä paljastui, että 66 prosenttia yrittäjistä on tehnyt oikaisupyynnnön Kelalle kilpailutuksen hylkypäätöksestä.
 Kilpailutuksen pääpaino oli hinnassa. Hintaerot yrityksillä olivat varsin maltillisia.
 Esimerkiksi Lappeenrannassa kilpailutukseen osallistuneiden yritysten hintahaitari oli 61–68 euron välillä. Kelan vaativan lääkinnällisen terapian toimijaksi pääsi Lappeenrannassa, jos hinta oli maksimissaan 66 euroa.
 Fysiokaari joutui ulos hinnoittelemalla terapiansa 68 euron hintaiseksi. Tuolla hinnalla saa kolmen vartin terapia-ajan.
 – Tiputtiin pois Kelan palvelutuottajien piiristä. Nyt ollaan tehty Kelalle hankintaan liittyvä oikaisuvaatimus, mutta siitä tuli hylkäävä päätös, kertoo fysioterapeutti Mikko Tynkkynen Fysiokaaresta.
 Kela on hylännyt suurimman osan yrittäjien oikaisupyynnöt.
 Periaatteellinen taistelu
 Jenni Koskinen haluaa periaatteesta taistella, että saisi jatkaa samalla terapeutilla. Yksi vaihtoehto on ollut suorahankintasopimus, jonka Kela tekee yksittäisissä tapauksissa. Harkinnanvaraisen suorahankintapäätöksen myötä asiakas voi jatkaa kuntoutusta kilpailutuksen ulkopuolelle jääneessä yrityksessä.
 Koskinen on hakenut suorahankintapäätöstä jatkaakseen tutulla terapeutilla, mutta Kelan päätös on ollut kielteinen.
 – Vetosin siihen, että käyn töissä ja minulla on lukujärjestys tehty luokanopettajana elokuusta toukokuun loppuun. Kuntoutus on iso osa minun elämääni. Käyn siellä kaksi kertaa viikossa.
 – Se ei ole mikään pikku jumppa tai pikku kuntosalihetki. Kuntoutus on minulle elintärkeä toimintakykyni ylläpitoon ja työssä jaksamiseen, ynnää luokanopettaja Jenni Koskinen.
 Kelan mukaan suorahankinta on mahdollista, jos tarjouskilpailun järjestäminen tai palvelun tarjoajan vaihtaminen olisi ilmeisen kohtuutonta tai erityisen epätarkoituksenmukaista asiakkaan kannalta merkittävän hoito- tai asiakassuhteen turvaamiseksi.
 – Jos minullakaan ei ole lääketieteellistä tai muita erityisperusteita siihen, että Kela ostaisi minun kuntoutuksen suorahankintana, niin kenellä on, ihmettelee harvinaisesta sairaudesta kärsivä Koskinen.
 Jopa 5000 liikunta- ja toimintarajoitteista ihmistä joutuu vaihtamaan fysioterapeuttiaan Kelan kilpailutuksen takia. Jenni Joensuu / Yle
 Kokonaiskustannukset kasvavat
 Koskinen kävi viime vuonna kuntoutuksessa maanantaisin ja torstaisin. Taksi vei hänet suoraan työpäivän jälkeen fysioterapiaan. Uusi terapia voisi tietää sitä, että taksi veisikin hänet välillä kotiin ja tulisi hakemaan uudestaan myöhemmin terapiaan.
 Vaikka terapian hinta voisikin olla pari euroa halvempi, tulisi kokonaiskustannuksia lopulta enemmän taksimatkojen takia.
 Sote palveluntuottajat ry:n tekemän kyselyn mukaan suurimmalla osalla kuntoutettavista matka pitenee yrityksen vaihtuessa.
 Lisäksi moni yrittäjä miettii, miten tulla tulevaisuudessa toimeen ilman Kelan vaativan lääkinnällisen kuntoutuksen asiakkaita. Fysioterapeuttiyrittäjän Mikko Tynkkysen tuloista kolmannes on tullut näiltä asiakkailta.
 – Pitkäkestoiset asiakassuhteet ovat nyt katkolla. Liikevaihtoon se tietää merkittävää lovea, kertoo fysioterapeuttiyrittäjä Mikko Tynkkynen.
 Negatiivisuuteen Tynkkynen ei yrittäjänä kuitenkaan vaivu. Hän on ideoinut uusia palveluita, joilla tulovirta lähtisi kasvuun.
 Hankintalain soveltaminen on erittäin kinkkistä terveyspalvelujen hankintaan
 Jenni Koskinen on kokenut lihassairautensa aikana monta Kelan tekemää kilpailutusta. Viime vuonna tehty kilpailutus sai kuitenkin lauhkean luokanopettajan ärähtämään.
 – Tämä oli minun mielestä julma ratkaisu, että ammattiosaamiselle laitettiin painoarvoa vaan 20 prosenttia ja 80 prosenttia rahalle. Se oli se, joka minun hermojani koetteli ja nosti ihokarvat pystyyn, tykittää Koskinen.
 Kelalta etuuspäällikkö Tuula Ahlgren myöntää, että hankintalain soveltaminen terveyspalveluihin on hankalaa.
 – Kela on ehdottanut siirtymistä rekisteröitymismenettelyyn, mutta rekisteröitymismenettely edellyttäisi lainmuutosta. Hankintalain soveltaminen on erittäin kinkkistä terveyspalvelujen hankintaan, sanoo Ahlgren.
 Koskinen ei aio antaa periksi. Hän haluaa jatkaa fysioterapiaa samassa paikassa kuin aiemmin.
 – En anna periksi tässä asiassa. Haluan suorahankinnan Kelalta, koska se on olemassa, sanoo sisukas Jenni Koskinen.

Kelan terapioiden kilpailutus vihastutti vammaiset – jopa 5 000 vammaista joutuu itse etsimään uuden fysioterapeutin


Summary: Barents Observerin venäjänkielinen juttu ruotsinsaamelaisesta homomiehestä oli liikaa Venäjän viranomaisille.

Norjalainen riippumaton uutispalvelu  Barents Observer kertoo  joutuneensa Venäjän viranomaisten mustalle listalle. Barents Observerin mukaan sen uutissivustoa ei ole voinut lukea Venäjällä tiistaiaamusta lähtien, ja Venäläisten lukijoiden määrä on romahtanut nettisivustolla.
 Venäjältä pääsee nyt lukemaan sivuston uutisia vain siten, että käyttäjän sijaintitiedot on salattu esimerkiksi VPN-palvelun kautta.
 Uutissivuston mukaan Venäjän viranomaiset päättivät asiasta sen jälkeen, kun sivusto julkaisi uutisen ruotsinsaamelaisesta homoseksuaalisesta miehestä. Venäjän viranomaiset antoivat Barents Observerille 24 tuntia aikaa poistaa venäjänkielinen versio uutisesta, koska sen katsottiin rikkovan Venäjän lakia.
 Barents Observeria arvostetaan lännessä laajalti riippumattomana ja luotettavana uutislähteenä. Lehti on usein arvostellut Venäjää sananvapauden loukkauksista, kansalaisjärjestöjen vainosta sekä voimakkaasta asevarustelusta Kuolan niemimaalla.
 Barents Observer oli alun perin Norjan valtion ja pohjoisten läänien rahoittama. Sen toimitus riitautui rahoittajien kanssa journalistisesta riippumattomuudesta vuonna 2015. Sen seurauksena toimittajat irtisanouituivat ja perustivat The Independent Barents Observerin.
 Nykyisin julkaisu tunnetaan taas alkuperäisellä nimellään Barents Observer.
 Lue lisää
 Arktisten uutisten pikkujättiläinen: The Independent Barents Observer

Norjalainen uutissivusto: Venäjä on estänyt nettisivujemme lukemisen


Summary: Monet järjestöt ovat tuominneet Jehovan todistajiin kohdistetun vainon Venäjällä.

Jehovan todistajien jäsenet ovat joutuneet raa'an kidutuksen kohteeksi, kertoo järjestö internet-sivuillaan.
 Jehovan todistajien mukaan  järjestön jäsenten koteihin Surgutin kaupungissa Länsi-Siperiassa tehtiin ratsioita viime viikon perjantaina. Toistakymmentä ihmistä pidätettiin ja vietiin Tutkintakomitean paikalliseen päämajaan.
 Pidätetyiltä kyseltiin esimerkiksi, missä jehovan todistajien kokoukset pidetään ja ketkä ovat järjestön johtajia. Pidätetyt kieltäytyivät vastaamasta.
 Kun pidätettyjen avustaja poistui huoneesta, alkoi kidutus, kertoo järjestö. Pidätettyjä piestiin, heidän päähänsä laitettiin pussi, jonka suu teipattiin kaulan ympärille umpeen. Pidätetyt riisuttiin alasti, valeltiin vedellä ja sen jälkeen heille annettiin sähkösokkeja lamautusaseilla.
 Kidutuksen kerrotaan kestäneen kaksi tuntia. Osa pidätetyistä on edelleen vangittuina. 19 Surgutin jehovan todistajaa on saanut myöhemmin syytteen äärimielisen toiminnan organisoinnista.
 Vapautetut ovat näyttäneet vammojaan lääkäreille ja he aikovat myös tehdä valituksen viranomaisten toiminnasta.
 Tietoja ihmisoikeusloukkauksista
 Venäjä kielsi kaiken jehovan todistajien toiminnan huhtikuussa 2017, koska järjestöä pidettiin äärimielisenä.
 Jehovan todistajien jäseniä on vainottu ja heidän omaisuuttaan on rikottu, mutta aiemmin ei ole tullut tietoon fyysistä väkivaltaa.
 Helmikuun alussa maailmalla nostatti vastalauseita tanskalaisen  Dennis Christensenin  saama pitkä vankeustuomio.
 Jehovan todistajalle pitkä vankeustuomio Venäjällä – "Oikeudenkäynti on testi, onko Venäjällä enää uskonnonvapautta"
 Useat ihmisoikeusjärjestöt, kuten  Human Rights Watch  ja  Amnesty International , samoin kuin  YK:n ihmisoikeusvaltuutettu  ovat kiinnittäneet huomiota Jehovan todistajien tilanteeseen Venäjällä.
 Järjestöt vaativat, että Venäjän on turvattava perustuslakiinkin kirjatun kansalaisten uskonnon- ja kokoontumisvapauden.
 Jehovan todistajien ohella eräät muutkin vähemmistöuskonnot, kuten skientologit ja Pelastusarmeija ovat joutuneet painostustoimien kohteiksi, kertoo Human Rights Watch.
 Venäjän jehovan todistajia on pyrkinyt myös pakolaisiksi Suomeen.
 Parisataa venäläistä Jehovan todistajaa odottaa Suomessa turvapaikkapäätöstään: "Pelkään, että Venäjällä lapsemme otettaisiin huostaan ja mieheni lähetettäisiin vankilaan"

Jehovan todistajat: Jäseniämme kidutetaan Venäjällä – sähkösokkeja ja kuristamista


Summary: Melua pidetään toisen luokan ympäristöongelmana. Huomasin peittäväni melua melulla, joka on johtanut myös ärsyttävään tinnitukseen. Kerro oma kokemuksesi melusta keskustelukentässä.

Kuulokkeet ovat asia joita ilman en lähde mihinkään. Urheilen, teen töitä, katson sarjoja ja leffoja, kuljen julkisilla ja kuuntelen podcasteja ne päässä.
 Kun eräänä iltana olin menossa nukkumaan, tajusin illan hiljaisuudessa kuulevani jotain todella ärsyttävää: tinnituksen. Ei naurattanut.
 Pikaisen laskutoimituksen jälkeen tajusin viettäväni joskus peräti kahdeksan tuntia päivässä kuulokkeet päässä. Olin siis ikäryhmäni klisee. Se, mistä Maailman terveysjärjestö  raportoi  ja se josta Ylekin  kirjoittaa juttuja  aina tasaisin väliajoin.
 Yritin siis parantaa tapani mutta tajusin, kuinka vaikeaa onkaan löytää hiljaisuutta.
 Katso yllä oleva video ja osallistu keskusteluun. Olen mukana keskustelussa tänään keskiviikkona 20.2. kello 16 asti.
 Videota varten on haastateltu tutkija Outi Ampujan lisäksi tutkija Annu Haapakangasta ja ylilääkäri Antti Aarnisaloa.
 Katso myös:
 Asiantuntija: Jos ahdistuu muovipaketista enemmän kuin Thaimaan matkasta, mittasuhteet ovat vinksallaan – Video: Vein pakkausmuovini arvioitavaksi
 Lopetin hormonaalisen ehkäisyn 15 vuoden käytön jälkeen – katso kuinka kävi: päänsäryt vähenivät ja hiuksia lähti tukuittain

Melu pistää meidät ylikierroksille, lihottaa ja tuhoaa vaivihkaa kuulon – yritin hiljentää oman melumaisemani, katso kuinka kävi


Summary: Eteläpohjalaisyhtiö jatkaa toimimista omalla brändillään Ruukki Constructionin osana.

Metalli- ja kivennäistuotteiden tukkukauppa

SSAB:n tytäryhtiö Ruukki Construction on sopinut ostavansa Kauhavalla ja Lapualla toimivan Piristeel Oy:n osake-enemmistön. Yritysjärjestelyssä 67 % prosenttia eteläpohjalaisyrityksen osakkeista siirtyy Ruukki Constructionin omistukseen.
 Yhtiö jatkaa toimimista omalla brändillään Ruukki Constructionin osana.
 Piristeel Oy on Suomen johtava kattoturvatuotteiden ja sadevesijärjestelmien valmistaja. Yhtiön liikevaihto oli viime vuonna noin 20 miljoonaa euroa.
 Pentti ja Ritva Pirin vuonna 1989 perustamassa perheyrityksessä työskentelee noin 70 vakituista työntekijää kolmella tuotantolaitoksella Kauhavalla ja Lapualla.
 Vuoden 2019 aikana  yrityksen tuotanto keskitetään yhteen tuotantolaitokseen Kauhavalle .
 Piristeelin nykyiset omistajat säilyttävät yritysjärjestelyssä vähemmistöosuuden ja jäävät yhtiön palvelukseen. Ruukki Constructionilla on mahdollisuus ostaa yhtiöstä loppuosuus.
 SSAB kertoo tiedotteessaan, että yritysjärjestely tukee Ruukki Constructionin kattoliiketoiminnan kasvustrategiaa sekä samalla SSAB:n pohjoismaisen kotimarkkina-aseman vahvistamista.
 – Yritysjärjestely täydentää tuotevalikoimaamme kattoturvatuotteiden ja sadevesijärjestelmien osalta. Näin voimme tarjota asiakkaillemme entistä kilpailukykyisempiä kattotuotteiden kokonaisratkaisuja erityisesti Suomessa sekä muilla ydinmarkkina-alueillamme, toteaa Ruukki Constructionin toimitusjohtaja  Sami Eronen .
 Yritysjärjestelyn odotetaan toteutuvan vuoden 2019 ensimmäisen neljänneksen aikana.

Ruukki Construction ostaa enemmistöosuuden Piristeel Oy:sta